Tiada isteri saya nama Zainab binti Mohd Salleh: Latiff nafi kali kedua

Menteri di Jabatan Perdana Menteri (Tugas-Tugas Khas) Datuk Dr Abd Latiff Ahmad sekali lagi menafikan Zainab Mohd Salleh – wanita yang dikaitkan dalam siasatan projek kapal tempur pesisir pantai (LCS) – adalah isterinya.

Ahli Parlimen Mersing itu dengan tegas mengatakan beliau tidak mempunyai isteri yang bernama Zainab Mohd Salleh.

“Salam Jumaat yang penuh barakah penghulu segala hari. Semoga apa saja yang kita lakukan hari ini membawa kebaikan buat semua dan beroleh keberkatan dari Yang Maha Esa.

” Isteri atau ssteri-isteri saya tiada yang bernama Zainab binti Mohd Salleh,” katanya menerusi kenyataan di Facbook rasmi beliau hari ini, sekali gus menolak dakwaan dibuat Timbalan Presiden PKR Rafizi Ramli berhubung perkara itu.

Pada masa sama Dr Abdul Latiff juga memaklumkan bahawa tidak ada ahli keluarga beliau yang terlibat dalam perniagaan membekalkan peralatan atau pembinaan kapal tempur berkenaan.

“Tiada ahli keluarga saya yang terlibat dalam bisnes melibatkan pembekalan atau pembinaan kapal LCS.

“Sebagai wakil rakyat dari kawasan Laut dan Pulau (Mersing)…saya suka makan ikan…tapi bukan ikan jerung,” katanya sambil memuat naik pantun “Siakap senohong gelama ikan duri, cakap bohong lama-lama jadi pencuri. Beliau kemudian menambah “Siakap senohong gelama ikan jerung,
cakap pembohong tak lama mati jadi jerangkung”.

Terdahulu, Rafizi mendakwa syarikat palsu yang menjadi firma pembekal alat ganti kepada projek pembinaan LCS adalah milik keluarga Abdul Latif yang pernah menjadi Timbalan Menteri Pertahanan ketika Barisan Nasional (BN) memerintah dahulu.

Rafizi mendakwa, siasatan dalaman skandal LCS dan semakan susulan dilakukannya mendapati syarikat pembekal itu dimiliki ‘isteri’ Dr Abdul Latiff.

“Beliau (Dr Abd Latiff) adalah Timbalan Menteri Pertahanan bagi tempoh 2008 hingga 2013. Menteri Pertahanan ketika itu ialah Datuk Seri Dr Ahmad Zahid Hamidi, Presiden UMNO sekarang,” katanya pada 21 Ogos lalu.

Dr Abd Latiff meninggalkan UMNO selepas Pilihan Raya Umum 2018 dan menyertai Bersatu.

Kontroversi mengenai skandal LCS tercetus setelah Jawatankuasa Kira-Kira Wang Negara (PAC) pada 4 Ogos lalu mendedahkan kelemahan projek berkenaan.

Susulan itu Kabinet Datuk Seri Ismail Sabri Yaakob bersetuju menyahklasifikasikan dua laporan siasatan berhubung projek berkenaan yang sebelum ini dikategorikan sulit, yang kemudian digunakan Rafizi untuk membuat pendedahan mengenai skandal LCS.


Nasib menteri, timbalan menteri UMNO petang ini, lapor Utusan

Utusan Malaysia hari ini melaporkan mesyuarat khas Perikatan Nasional (PN) petang ini bakal menentukan nasib menteri dan timbalan menteri daripada UMNO yang menganggotai kerajaan PN.

Memetik sumber tidak rasmi laporan itu menyatakan mesyuarat khas berkenaan akan didasari dengan perbincangan mengenai masa depan PN selepas sokongan UMNO terhadap gabungan itu dijangka berakhir pada bulan kemerdekaan nanti.

“Barisan kepimpinan PN dijadual mengadakan mesyuarat khas hari ini dipercayai bagi membincangkan isu berhubung masa depan gabungan itu selepas sokongan UMNO tamat Ogos ini,” kata sumber itu.

Mesyuarat tersebut dijangka bermula jam 5 petang di Pejabat PN di Publika dan dijangka dihadiri seramai 17 kepimpinan Parti Pribumi Bersatu Malaysia (Bersatu), Pas dan Gabungan Rakyat Sabah (GRS).

Bagaimanapun, Timbalan Pengerusi PN, Datuk Dr Dominic Lau Hoe Chai berkata, ia hanya mesyuarat bulanan PN dan membincangkan arah tuju parti serta negara pada masa depan.

“Tiada agenda khas khususnya berkenaan penamatan kerjasama UMNO, ia adalah mesyuarat biasa,” katanya.

Antara yang dijangka hadir ialah Pengerusi PN, Tan Sri Muhyiddin Yassin; Timbalan Pengerusi PN, Datuk Seri Abdul Hadi Awang, Datuk Seri Dr Jeffrey G Kitingan, Datuk Seri Yong Teck Lee, Datuk Dr Dominic Lau dan Datuk Seri Ahmad Faizal Azumu.

Setiausaha Agung PN, Datuk Seri Hamzah Zainudin dan Ketua Penerangan PN, Datuk Seri Mohamed Azmin Ali selaku Timbalan Presiden PN serta Ketua Pemuda PN, Khairil Nizam Khirudin juga dijangka hadir.


Salam ambil ‘berkat’ dapat Omicron, minggu depan pakai peranti digital

Kerajaan mewajibkan pengembara yang baru pulang dari Arab Saudi memakai peranti digital, mulai minggu depan, kata Menteri Kesihatan, Khairy Jamaluddin, hari ini.

Beliau berkata langkah itu bagi memastikan individu terbabit mematuhi prosedur operasi standard (SOP) kuarantin di rumah.

Menurutnya, kebanyakan kes varian baharu Covid-19, Omicron, yang dikesan sejak beberapa hari lalu membabitkan individu yang pulang dari Jeddah, terutama setelah menunaikan umrah.

“Kebanyakan individu terbabit yang dibenarkan menjalani kuarantin di rumah, didapati tidak mematuhi arahan itu, malah menerima tetamu ketika dalam tempoh kuarantin.

“Daripada keseluruhan 49 kes Omicron dikesan, 30 membabitkan mereka yang pulang dari Arab Saudi selepas mengerjakan umrah.

“Kita mendapati sebahagian besar daripada mereka tidak mematuhi SOP, dan tidak menjalani pengasingan.

“Ada dalam kalangan mereka bergaul dengan keluarga dan menerima tetamu daripada jiran tetangga.

“Mereka bersalam untuk mengambil berkat tetapi akhirnya mendapat jangkitan Omicron,” katanya pada sidang media khas, hari ini.

Khairy mengingatkan semua individu yang diarah menjalani kuarantin wajib di tempat kediaman atau rumah untuk terus mematuhi arahan kekal dalam bilik berasingan dan tidak bertemu dengan isu rumah yang lain atau tetamu.

Katanya kegagalan mematuhi arahan itu akan menyebabkan penularan jangkitan Covid-19 termasuk varian Omicron dalam kalangan ahli keluarga dan komuniti.

“KKM menyarankan kepada individi yang layak menerima vaksin Covid-19 supaya mendapatkan dos penggalak bagi mencapai tahap perlindungan optimum serta mengelakkan jangkitan Covid-19 yang teruk,” katanya.

Terdahulu, beliau memaklumkan 49 lagi kes positif varian baharu Covid-19, Omicron, dengan 30 daripadanya jemaah umrah yang pulang dari Arab Saudi antara 13 dan 17 Disember lalu.

Lima lagi kes bertolak dari United Kingdom; Qatar (empat); Amerika Syarikat (tiga); Nigeria (dua); dan masing-masing satu dari Turki, Itali, Emiriah Arab Bersatu dan Ghana.


Kes 1MDB: Pendengaran rayuan Najib dapatkan dokumen bank 10 Mei

Pendengaran rayuan Datuk Seri Najib Tun Razak mendapatkan dokumen yang didakwa mempunyai kaitan dengan pembelaannya dalam perbicaraan kes membabitkan penyelewengan dana RM2.3 bilion milik 1Malaysia Development Bhd (1MDB) telah dijadualkan semula ke 10 Mei.

Tarikh itu ditetapkan berikutan pengurusan kes yang diadakan hari ini di hadapan Timbalan Pendaftar Mahkamah Rayuan Nurul Azrina Mohamed Yusof, menurut laporan Bernama.

Timbalan Pendakwa Raya Mohamad Mustaffa P. Kunyalam mewakili pihak pendakwaan manakala Nur Syahirah Hanapiah mewakili bekas perdana menteri menghadiri prosiding pengurusan kes itu.

“Mahkamah menetapkan pendengaran pada 10 Mei. Penghujahan telah difailkan oleh pihak-pihak,” kata Mohamad Mustaffa kepada media.

Pendengaran rayuan itu pada mulanya ditetapkan pada 16 Mac (semalam) tetapi tidak dijalankan.

Pada 12 Julai 2021, Hakim Mahkamah Tinggi Datuk Collin Lawrence Sequerah menolak permohonan Najib untuk mendapatkan dokumen melibatkan bank pelaburan Amerika Syarikat Goldman Sachs, ahli keluarga bekas Gabenor Bank Negara (BNM) Tan Sri Dr Zeti Akhtar Aziz dan ahli perniagaan dalam buruan Low Taek Jho atau Jho Low.

Pada 24 Mac tahun lepas, Najib memfailkan notis usul memohon perintah mahkamah bagi pihak pendakwaan mengemukakan beberapa pernyataan perbankan daripada syarikat termasuk Aktis Capital Singapore Pte Ltd, Country Group Securities Public Company Ltd, ACME Time Ltd (BVI), Butamba Investments Ltd, dan Central Holdings Ltd, yang dipercayai ada kaitan dengan Jho Low dan keluarga Zeti dalam kes 1MDB yang dihadapinya.

Ahli Parlimen Pekan itu memfailkan permohonan kedua pada 7 April tahun lalu, bagi mendapatkan dokumen perjanjian sulit antara kerajaan Malaysia dan Goldman Sachs Group pada 2020 dan transkrip atau laporan forensik terhadap telefon bekas rakan kongsi Goldman Sachs di Asia, Tim Leissner.

Najib dibicarakan atas empat pertuduhan menggunakan kedudukannya bagi mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram melibatkan jumlah yang sama.

Perbicaraan kes itu didengar di hadapan Hakim Mahkamah Tinggi Datuk Sequerah.


Singa terlepas dari ‘sangkar’ di Lapangan Terbang Changi

Keadaan di Lapangan Terbang Changi, Singapura semalam menjadi huru-hara dan penumpang menjadi panik apabila dua ekor singa yang akan dibawa ke luar negara terlepas dari sangkar, dengan seekor daripadanya dilihat sedang duduk atas sangkarnya.

Situasi panik itu berterusan sehingga dua singa tersebut ditembak dengan ubat pelali dan kini sedang dirawat di bawah pusat jagaan Mandai Wildlife Group (Mandai).

Syarikat penerbangan Singapore Airlines (SIA) yang menguruskan penghantaran singa berkenaan segera menghubungi pasukan jagaan veterinar dan karnivor itu bagi mendapatkan bantuan.

Tidak maklumat dapat dikenal pasti dari mana singa itu tiba dan ke mana destinasinya, tetapi difahamkan terdapat tujuh ekor singa yang akan dihantar menggunakan pesawat sama.

Pihak SIA menjelaskan singa itu masih berada dalam lingkingan jaringan keselamatan yang dipasang di sekeliling kontena sepanjang masa walaupun ianya terlepas dan tiada sebarang gangguan pada operasi pesawat.

“Pada masa yang sama kes ini disiasat, keutamaan serta-merta diberikan kepada keadaan keselamatan singa itu sendiri.

“Pihak SIA dengan kerjasama Mandai, akan mengusahakan satu-satunya kemudahan hidupan liar di Singapura dan memiliki kelengkapan lengkap untuk menjaga karnivor besar seperti ini,” jelasnya.


Sayap Bersatu perlu semangat berpasukan, jangan menunding jari: Faizal

Timbalan Presiden Bersatu, Datuk Seri Ahmad Faizal Azumu menggesa sayap Bersatu, Armada dan Srikandi supaya bekerja sebagai satu pasukan dan perlu memperbaiki kelemahan jika mahu memenangi pilihan raya umum nanti.

Faizal berkata kekalahan semasa Pilihan Raya Negeri (PRN) Melaka perlu dijadikan pengajaran dan pengalaman yang dipelajari perlu dijadikan iktibar supaya Armada dan Srikandi tidak mengulangi kesilapan sama pada masa depan.

“Semangat berpasukan kita juga masih longgar. Berdasarkan maklum balas di bawah, mereka (rakyat) suka cara kita berkempen, kita ambil pendekatan sederhana, santai dan tenang, tetapi jangkauan kita tidak merata.

“Akhirnya, kita tewas di 26 kerusi daripada 28 yang kita tandingi. PRN Melaka membuktikan, angin sokongan kepada Abah dan PN sudah padu dan kuat, namun jentera dan jangkauan kita mesti diperkukuh,” katanya dalam ucapan perasmian Persidangan Agung Tahunan (PAT) Armada dan Srikandi Bersatu hari ini.

Faizal juga menggesa supaya jentera parti peringkat akar umbi perlu diperbaiki kerana sumbangan mereka amat diperlukan bagi membantu parti semasa berkempen dalam pilihan raya.

“Jentera asas kita seperti ejen pengiraan undi kena diperkukuh. Kita perlu minta mereka yang bersama kita secara senyap, keluar dan sumbangkan tenaga kepada parti,” katanya lagi.

Mengulas lanjut, Faizal yang juga Menteri Belia dan Sukan berkata, sikap menuding jari menyalahkan jentera tempatan juga menjadi faktor kekalahan calon Bersatu di PRN Melaka, selain masih kurang ‘ilmu’ pilihan raya.

“Pada peringkat awal (PRN Melaka), saya dan ramai rakan pimpinan dapat menghidu udara kemenangan. Penerimaan rakyat dan pengundi kepada ‘abah’ saya sifatkan luar biasa, kita dapat rasa penerimaan positif rakyat.

“Tetapi sayang, hari demi hari, kita mula melihat kelompongan dan kelemahan kita di sana-sini.

“Kita terlalu banyak menuding jari di Melaka dan tidak lihat kepada sumbangan kita sendiri. Kita suka tengok orang buat kerja supaya mudah kita salahkan dia kalau benda tak jadi.

“Kita juga selalu seronok dengan kumpulan kita sendiri, pergi Melaka, kumpul sesama sendiri, tidak turun mendekati pengundi,” katanya.

PRN Melaka menyaksikan PN tewas di 26 daripada 28 kerusi Dewan Undangan Negeri (DUN) yang ditandingi, dengan Bersatu yang mempertaruhkan 15 calon mewakili Perikatan Nasional (PN) hanya menang dua kerusi.

Dalam berdepan PRU-15 nanti, Faizal berharap semua pemimpin peringkat akar umbi mempersiapkan diri dan tidak lupa dengan asas perjuangan penubuhan Bersatu.

:Sepanjang tempoh 6 tahun yang lalu ini, kita sebenarnya sedang diuji oleh Allah SWT. Daripada sebuah parti politik biasa; berhadapan dengan gelombang kekuasaan dan keutuhan wang ringgit; kita menempuh halilintar ujian politik luar biasa.

“Alhamdulillah, dengan izin Allah SWT; kebersamaan kita mengiringi ‘gelombang kebangkitan rakyat’; akhirnya memungkinkan kita beroleh kemenangan dan kedudukan.

“Bila kita diberikan jawatan dan kedudukan; itu juga adalah ujian Allah SWT. Sebahagian kita; saya ulang ya, ‘sebahagian’; jadi lupa dengan asas perjuangan kita. Bayangkan, dulu tak ada jawatan; sekarang Allah bagi jawatan – Allah uji kita,” katanya lagi.

Beliau juga menggesa supaya pengukuhan semua nilai politik dalaman, terutamanya dalam menghargai jentera akar umbi parti.

“Ayuh kita gunakan pentas kali ini, kita lakukan pengukuhan semula nilai politik dalaman.

“Kita perlu berbalik kepada asas dan teras perjuangan kita. Kita perlu menghargai jentera akar umbi parti; kerana mereka-lah nadi kekuatan kita.

“Kita perkukuh kemesraan dan semangat kekeluargaan sesama kita. Kita perlu jujur dan ikhlas dengan diri sendiri,” ujarnya lagi.


Kerajaan tangguh pemilihan Timbalan Speaker lagi

Tiada pemilihan Timbalan Speaker Dewan Rakyat baharu pada sidang kedua yang bersambung hari ini, ia selepas kerajaan sekali lagi menangguhkan proses undian.

Penangguhan tersebut diumumkan Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar selepas membentangkan usul penangguhan sebaik berakhir sesi soal jawab sebentar tadi.

Pemilihan untuk Timbalan Speaker juga ditangguhkan sebelum ini, ketika sidang Dewan Rakyat pada bulan lalu.

Tiada sebab diberikan berhubung penangguhan itu dan diluluskan menerusi undi suara.

Dewan Rakyat perlu memilih Timbalan Speaker bagi menggantikan Ahli Parlimen (MP) Penggerang, Datuk Seri Azalina Othman Said yang meletak jawatan.

Ismail Sabri pada mulanya mencalonkan Setiausaha Agung UMNO, Datuk Seri Ahmad Maslan tetapi terpaksa membatalkan rancangan tersebut selepas gagal mendapat sokongan rakan parti dalam kerajaan sendiri.

Penolakan tersebut susulan MP Pontian itu yang berdepan pertuduhan di mahkamah.

Ahmad kemudian menarik diri dan UMNO menamakan calon baharu iaitu MP Cameron Highlands Ramli Mohd Nor yang akan bersaing dengan calon Pakatan Harapan iaitu MP Teluk Intan dari DAP, Nga Kor Ming.

Jika calon dikemukakan UMNO kali ini juga ditolak, ia secara tidak langsung akan memberi tamparan hebat kepada Ismail Sabri yang juga berdepan dengan tekanan selepas belum ada sebarang usul percaya dijalankan walaupun berjanji pada awalnya.

Persidangan kali ini ini akan berlangsung dari 25 Oktober hingga 26 Disember.


Kerajaan tak sepatutnya tarik balik rayuan dalam isu kalimah Allah: Noh

Tan Sri Noh Omar menyifatkan langkah kerajaan campuran Pakatan Harapan (PH)-UMNO menarik balik rayuan dalam kes penggunaan kalimah Allah adalah tidak sepatutnya berlaku dan tidak wajar sama sekali.

Bekas Ahli Parlimen Tanjung Karang yang juga bekas Timbalan Menteri Dalam Negeri pada 2004 itu menyokong gesaan Majlis Agama Islam Selangor (MAIS) agar isu ini seharusnya dibawa ke pengadilan di Mahkamah Rayuan.

“Sesungguhnya juga, Saya menyokong kenyataan MAIS bahawa isu ini seharusnya dibawa ke pengadilan di Mahkamah Rayuan.

“Sehingga ke Mahkamah Persekutuan untuk pengadilan. Mahkamah adalah tempat terbaik untuk mencari jalan penyelesaian mengenai Isu Kalimah Allah ini.

“Dan sekiranya keputusan Mahkamah tidak memihak kepada Rayuan KDN (Kerajaan Persekutuan) maka Kerajaan Madani boleh meminda Undang-Undang yang sedia ada agar perkataan Kalimah Allah, Baitullah, Kaabah dan Solat, hanya boleh digunakan oleh Orang-Orang Islam sahaja atau membuat undang-undang baru yang mempunyai maksud yang sama.

“Walaupun undang-undang tersebut berkemungkinan hanya terpakai di Wilayah Persekutuan tetapi ianya boleh dijadikan panduan kepada Kerajaan-Kerajaan Negeri untuk meminda atau membuat enactment yang baru berkaitan dengan Isu ini,” katanya dalam satu kenyataan hari ini di Facebook.

Noh yang juga bekas Timbalan Menteri Dalam Negeri (ketika itu dikenali Keselamatan Dalam Negeri) sekitar 2005 bertindak membuat keputusan tidak membenarkan kemasukan satu kontena dari Indonesia yang mengandungi Kitab Injil menggunakan perkataan Kalimah Allah, yang di tulis dalam Bahasa Indonesia berada di Pelabuhan Klang.

“Saya telah mengarahkan agar Kontena tersebut tidak dibenarkan masuk kedalam negara kita.

“Saya merasakan ini mungkin merupakan satu perancangan yang dirancang oleh pihak tertentu untuk mengimport bahan bacaan yang berbentuk dakwah bagi sesuatu Agama yang tertentu, yang boleh mengelirukan akidah umat Islam,” katanya lagi.

MAIS terdahulu menyatakan pendirian tidak bersetuju dengan tindakan kerajaan campuran yang menarik balik rayuan terhadap keputusan Mahkamah Tinggi, Isnin lalu melibatkan isu kalimah Allah.

Pengerusinya, Tan Sri Abdul Aziz Mohd Yusof menegaskan kes itu bukan soal isu pentadbiran dan keselamatan tetapi turut melibatkan akidah orang Islam serta pentadbiran agama Islam yang berada di bawah bidang kuasa raja sebagai ketua agama negeri.


Lelaki sebar berita palsu vaksin Covid-19, KJ arah KKM lapor polis, SKMM

Menteri Kesihatan Khairy Jamaluddin telah mengarahkan kakitangan kementeriannya membuat laporan polis berhubung ciapan seorang lelaki yang dianggap menyebar berita palsu tentang vaksin Covid-19.

Khairy yang menulis perkara itu di Twitternya berkata, ada masa boleh diluangkan untuk mendidik dan libat urus orang ramai tentang vaksin dan ada waktu juga undang-undang perlu dikuatkuasakan.

“Ada masa untuk mendidik dan libat urus (engage). Tetapi ada masa juga untuk menguatkuasakan undang-undang. Saya telah minta laporan di buat terhadap @khalids kepada PDRM (Polis Diraja Malaysia) dan SKMM (Suruhanjaya Komunikasi dan Multimedia) atas penyebaran berita palsu berkenaan vaksinasi Covid-19.

“Cukup-cukuplah dengan penipuan,” ciap Khairy di Twitternya petang semalam.

Akaun Twitter milik @khalids bagaimanapun tidak dapat diakses dan dipercayai telah dinyah aktif.

Sebelum ini, pemilik akaun berkenaan didakwa menyebarkan senarai di media sosial dan mendakwa seorang guru meninggal dunia kerana kesan sampingan daripada vaksin Covid-19.

Bagaimanapun, anak perempuan kepada guru berkenaan yang menggunakan nama @IntanFaziera5 tampil dan membidas kenyataan lelaki itu dan menafikan dakwaan tersebut.

“Data ini salah. Arwah ayah saya meninggal dunia bukan disebabkan vaksin.

“Data itu hanya diambil dari media sosial, tanpa sebarang pertanyaan atau mendapatkan izin daripada keluarga kami,” ciap anak perempuan guru berkenaan.


Saya bakal ditahan, tiga kali polis datang rumah: Chegu Bard

Aktivis politik, Badrul Hisham Shaharin atau dikenali sebagai Chegu Bard mendakwa pihak berkuasa akan menahannya tidak lama lagi berhubung beberapa kenyataan sebelum ini dalam beberapa program ceramah.

Badrul Hisham yang lantang mengkritik dan membangkitkan banyak isu melibatkan kerajaan campuran Datuk Seri Anwar Ibrahim mendakwa pihak polis berhubung ucapannya dalam satu ceramah politik di Pengkalan Chepa, awal bulan lalu.

“Saya dimaklumkan, sembilan laporan polis dibuat terhadap saya berkaitan ceramah itu, malah tiga minggu lalu, tiga kali polis datang ke rumah saya,” katanya dipetik laporan Utusan Malaysia.

Badrul Hisham terdahulu menyerahkan bukti berkaitan harta dimiliki Perdana Menteri (PMX) di hadapan bangunan Suruhanjaya Pencegahan Rasuah Malaysia (SPRM) di Putrajaya, hari ini.

Katanya, beliau juga mendakwa polis turut memanggilnya untuk memberi keterangan susulan kenyataannya dalam siri ceramah di Sungai Acheh, namun beliau enggan berbuat demikian.

Chegu Bard berkata, beliau memutuskan untuk tidak hadir memberi keterangan dan kerjasama kerana polis masih ‘hutang’ kepadanya berhubung siasatan terhadap Menteri Belia dan Sukan, Hannah Yeoh berkait isu Jom Ziarah Gereja.

Katanya, tindakan menolak untuk bekerjasama adalah sebagai bantahan kerana mendakwa polis tidak menyiasat laporan dibuatnya terhadap Menteri Belia dan Sukan itu.

“Sudah setengah tahun saya tunggu tetapi tiada tindakan. Saya juga sedar penolakan untuk kerjasama dengan polis akan menyebabkan saya ditangkap.

“Sudah 39 kali saya duduk di lokap polis dan akan duduk kali ke-40, namun saya rasa Alhamdulillah kerana mempertahankan akidah anak bangsa,” katanya lagi.


Permohonan Najib tak lagi relevan setelah Parlimen dibubar

Mahkamah Tinggi Kuala Lumpur diberitahu bahawa Datuk Seri Najib Razak tidak sepatutnya dibenarkan mencabar keengganan Jabatan Penjara Malaysia untuk dibenarkan menghadiri sidang Parlimen kerana dewan tertinggi itu telah dibubarkan.

Peguam Kanan Persekutuan Shamsul Bolhassan berkata permohonan Najib kini bersifat akademik selepas pembubaran Parlimen pada 10 Oktober lalu, menjadikan Najib bukan lagi ahli Parlimen.

“Atas premis ini, dakwaan dan aduan yang menjadi asas permohonan semakan kehakiman ini tidak lagi dapat dikekalkan dan relif yang dirayu terhadap responden telah menjadi akademik dan tiada kesan praktikal.

“Keadaan telah berubah kerana Parlimen telah dibubarkan. Persoalan praktikal sekarang ialah mengapa anda perlu menghadiri Parlimen. Mengapa anda perlu melihat pembantu anda untuk melakukan kerja Parlimen?

“Kami memohon permohonan untuk mendapatkan kebenaran ini ditolak,” kata Shamsul ketika berhujah dalam pendengaran permohonan Najib untuk bercuti pada Rabu (19 Oktober 2022), menurut The Star.

Pada 5 Oktober lalu, Najib memfailkan permohonan kebenaran untuk memulakan prosiding semakan kehakiman terhadap keputusan Jabatan Penjara yang menolak permintaannya untuk menghadiri sidang Parlimen yang dijadualkan antara 3 Oktober dan 11 November, sebelum pembubaran.

Najib juga berkata dia tidak dibenarkan mengakses kepada pegawai dan pembantunya untuk tugas-tugas Parlimen, perundangan dan kawasan diwakilinya.

Dalam notis permohonan, Ahli Parlimen Pekan itu menamakan kerajaan, Menteri Dalam Negeri dan Pesuruhjaya Jeneral Penjara masing-masing sebagai responden pertama, kedua dan ketiga.

Sementara itu, peguam Najib, Tan Sri Muhammad Shafee Abdullah berhujah bahawa perkara yang anak guamnya timbulkan adalah isu langsung dan substantif yang harus diputuskan oleh mahkamah.

Beliau berkata, perkara itu tidak boleh diketepikan sebagai “perkara yang telah berlalu” semata-mata kerana pembubaran Parlimen.

Beliau berkata hasil kajian, tiada keutamaan dalam isu yang dibangkitkan pemohon.

Hakim Ahmad Kamal Md Shahid menetapkan 27 Oktober untuk menyampaikan keputusannya mengenai permohonan kebenaran Najib.

Dalam afidavit sokongannya, Najib berkata penjara telah menolak permintaannya untuk menghadiri Parlimen, dengan menyebut “alasan keselamatan”.

Tidak berpuas hati dengan keputusan itu, dia kemudiannya merayu kepada Menteri Dalam Negeri pada 30 September berserta permintaan supaya keputusan dibuat segera berikutan persidangan Parlimen yang dijadualkan pada 3 Oktober ini.

Najib, yang disabitkan kesalahan dan dijatuhkan hukuman dalam kes RM42 juta dana SRC International Sdn Bhd, berkata walaupun rayuannya dalam kes itu ditolak di Mahkamah Persekutuan, dia kekal sebagai ahli Parlimen Pekan.


Berita ringkas Parlimen 21 Mac

Pindaan Akta Kerja 1955 lulus

Dewan Rakyat hari ini meluluskan pindaan Akta Kerja 1955 (Akta 265), yang antara lain mencadangkan agar cuti paterniti dinaikkan daripada tiga kepada tujuh hari, selepas mendapat sokongan suara terbanyak.

Timbalan Menteri Sumber Manusia Datuk Awang Hashim ketika membentangkan Rang Undang-Undang Kerja (Pindaan) 2021 untuk bacaan kali kedua berkata ia bertujuan memberi ruang kepada pekerja lelaki yang isterinya bersalin supaya dapat menguruskan kelahiran anak dalam tempoh mencukupi.

“Cadangan ini juga selaras dengan Pekeliling Perkhidmatan Sumber Manusia Ceraian SR.5.4.2 yang menekankan konsep mengutamakan keluarga. Melalui pindaan ini, pekerja lelaki sektor swasta akan turut menikmati faedah yang sama seperti penjawat awam,” katanya lapor Bernama.

Seramai 19 Ahli Parlimen daripada blok kerajaan dan pembangkang mengambil bahagian membahaskan rang undang-undang itu dengan kebanyakannya menyentuh isu cuti paterniti, cuti bersalin, gaji minimum serta buruh paksa.

K-KOMM syor perlombongan kripto dibenar

Kementerian Komunikasi dan Multimedia (K-KOMM) mencadangkan supaya aktiviti perlombongan kripto dan token ‘non-fungible’ (NFT) dibenarkan di sisi undang-undang untuk membantu generasi muda yang terlibat secara aktif dalam ruang ini, terutama dalam platform perdagangan NFT.

Timbalan Menteri Komunikasi dan Multimedia, Datuk Zahidi Zainul Abidin berkata pihaknya akan meneliti cara untuk meningkatkan penglibatan golongan muda dalam aset digital.

“Semua ini di bawah Bank Negara Malaysia dan Suruhanjaya Sekuriti Malaysia. Bagaimanapun, kita di pihak kementerian ingin daftarkan, sebab ini adalah perniagaan dan program kewangan masa depan, terutama buat anak muda sekarang.

“Kita harap kerajaan dapat dan cuba ‘legalise’ (membenarkan di sisi undang-undang) perkara ini supaya penyertaan anak muda dalam mata wang kripto dapat kita kembangkan dan bantu mereka dari segi penggunaan tenaga dan sebagainya,” katanya.

Promosi berterusan festival layang-layang

Kementerian Pelancongan, Seni dan Budaya (MOTAC) melalui agensinya Tourism Malaysia akan memastikan Festival Layang-layang di Pasir Gudang, Johor terus dikenali di dalam dan luar negara.

Menteri berkenaan Datuk Seri Nancy Shukri berkata pihaknya akan meneruskan promosi dan pembangunan pakej yang bersesuaian untuk meningkatkan jumlah pengunjung ke Johor khususnya dan Malaysia secara amnya.

“Festival ini sentiasa menerima sambutan yang menggalakkan baik daripada pengunjung dari dalam mahupun luar negara. Pada 2019, iaitu edisi terakhir festival ini dianjurkan setakat ini, ia berjaya menarik penyertaan 43 negara melibatkan 215 peserta dari luar negara,” katanya pada sesi soal jawab di Dewan Rakyat hari ini.

Beliau berkata demikian bagi menjawab soalan Hassan Abdul Karim (PH-Pasir Gudang) yang ingin tahu sama ada MOTAC memberi kerjasama kepada kerajaan Johor dan Majlis Bandaraya Pasir Gudang untuk meningkatkan Festival Layang-layang ke taraf global dan terkenal di seluruh dunia.

Kaji pelan pembangunan padi Sarawak

Jabatan Pertanian Sarawak sedang mengkaji semula perancangan asal pelan pembangunan padi di kawasan Sungai Tunoh dan Nanga Merit sebagai kawasan pengeluaran padi utama di Kapit.

Timbalan Menteri Pertanian dan Industri Makanan Datuk Seri Ahmad Hamzah berkata langkah itu diambil bagi mewujudkan model pembangunan yang holistik dan mampan selaras dengan Dasar Sekuriti Makanan Negara serta aspirasi pembangunan kerajaan Sarawak untuk meningkatkan tahap sara diri bagi beras di Sarawak.

Beliau berkata demikian bagi menjawab soalan Datuk Wilson Ugak Kumbong (GPS-Hulu Rajang) yang ingin tahu status skim menanam padi di Nanga Merit dan Sungai Tunoh di Kapit.

Ramadan: Bekalan ayam mencukupi

Kementerian Pertanian dan Industri Makanan memberi jaminan bekalan ayam mencukupi dan stabil sepanjang Ramadan yang bermula awal April ini.

Timbalan Menteri Pertanian dan Industri Makanan Datuk Seri Ahmad Hamzah berkata kerajaan mengambil langkah jangka pendek dan panjang termasuk mengimport 10,000 tan metrik ayam bulat (sejuk beku) dari luar negara bagi memastikan bekalan ayam sentiasa mencukupi.

“Kerajaan juga memberi subsidi sejumlah RM528 juta meliputi 60 sen sekilogram bagi ayam serta lima sen untuk sebiji telur (gred A, B dan C) kepada penternak (tempatan) yang terbeban dengan peningkatan kos pengeluaran dan makanan ternakan ayam.

“Inisiatif subsidi itu dijangka memberi manfaat kepada 2,061 penternak ayam pedaging dan 194 penternak ayam penelur di seluruh negara,” katanya menjawab soalan Datuk Ahmad Jazlan Yaakub (BN-Machang) mengenai jaminan kerajaan untuk memastikan bekalan ayam mencukupi dan harganya terkawal, terutama menjelang bulan Ramadan nanti.

Isu KWSP artis dibincang pasukan khas

Isu membabitkan caruman Kumpulan Wang Simpanan Pekerja (KWSP), Pertubuhan Keselamatan Sosial (Perkeso) serta perlindungan insurans bagi golongan artis dan penggiat seni bebas merupakan antara perkara dibincangkan di bawah Task Force Industri Kreatif.

Timbalan Menteri Komunikasi dan Multimedia Datuk Zahidi Zainul Abidin berkata Task Force berkenaan akan meneliti dan memudah cara langkah-langkah penambahbaikan industri kreatif termasuk dari segi kebajikan penggiat seni termasuk artis, pelakon serta pekerja belakang tabir.

Jelasnya pandangan dan maklum balas sebagai input penting untuk melaksanakan inisiatif berkenaan juga diperoleh daripada Persatuan Pengeluar Filem (PFM), Persatuan Seniman Malaysia (SENIMAN), Persatuan Pekerja Profesional Filem Malaysia (PROFIMA) dan Persatuan Pengarah Filem Malaysia (FDAM).

Beliau berkata demikian menjawab soalan Dr Maszlee Malik (PH-Simpang Renggam) yang ingin tahu usaha dan insentif Kementerian Komunikasi dan Multimedia (K-KOMM) untuk membantu pelakon dan artis menyimpan atau menabung di KWSP demi masa depan dan saraan hari tua mereka di Dewan Rakyat hari ini.


Bekas KSN meninggal dunia

Bekas Ketua Setiausaha Negara (KSN) Tan Sri Ali Hamsa meninggal dunia hari ini pada usia 66 tahun di Hospital Dublin, Ireland. Berita itu disahkan KSN Tan Sri Mohd Zuki Ali dalam satu kenyataan pagi tadi.

Beliau mewakili seluruh warga perkhidmatan awam Malaysia turut merakamkan ucapan takziah kepada keluarga Allahyarham.

“Mewakili seluruh warga Perkhidmatan Awam Malaysia, saya merakamkan ucapan takziah kepada keluarga Tan Sri Dr Ali Hamsa yang telah kembali ke rahmatullah pada hari ini, 21 April 2022 bersamaan 19 Ramadan 1443H di Hospital Dublin, Ireland,” katanya dalam kenyataan hari ini.

Allahyarham Ali merupakan anak jati Johor serta dilantik sebagai Ketua Setiausaha Negara ke-13, menyertai Perkhidmatan Tadbir dan Diplomatik pada tahun 1981 dan telah berkhidmat dalam pelbagai jabatan serta kementerian.

Allahyarham yang dilahirkan di Kluang, Johor pada 29 Ogos 1958 memegang jawatan KSN dari tahun 2012 hingga 2018.

Sebelum dilantik sebagai KSN, Allahyarham pernah berkhidmat sebagai Pegawai Tadbir dan Diplomatik (PTD) di Kementerian Perdagangan dan Perindustrian juga sebagai Ketua Penolong Pengarah/ Ketua Unit Perkapalan di Kementerian Pengangkutan.

Allahyarham dilantik sebagai KSN pada 19 Jun 2012 menggantikan Tan Sri Mohd Sidek Hassan yang tamat kontrak perkhidmatan pada 23 Jun 2012.

Allahyarham berkelulusan Ijazah Sarjana Muda Ekonomi (Kepujian) dari Universiti Malaya dan Ijazah Sarjana Ekonomi serta Ijazah Doktor Falsafah dalam bidang Environmental Science & Economics dari Oklahoma State University, Amerika Syarikat dalam bidang Ekonomi Persekitaran.


Singapura tarik balik dua lagi Mie Sedaap dari pasaran

Agensi Makanan Singapura (SFA) pada Sabtu (8 Oktober 2022) melanjutkan penarikan balik mi segera ‘Mie Sedaap’ dari Indonesia selepas mengesan racun perosak dalam dua produk tambahan di bawah jenama itu.

Disebabkan kehadiran etilena oksida, racun perosak juga ditemui dalam dua perisa lain dalam langkah pertama pada Khamis.

Terbaharu, SFA telah mengarahkan pengedar Arklife untuk menarik balik Mie Sedaap perisa soto dan kari, menurut laporan CNA.

Penarikan balik yang berterusan menjejaskan rangkaian Mie Sedaap soto yang akan tamat tempoh 11 Disember 2022 dan rangkaian Mie Sedaap kari tamat pada 22 Februari 2023.

Hari ini, SFA mengulangi bahawa mereka masih meneruskan ujian kawal selia produk mi segera Mie Sedaap yang lain, dan bekerjasama dengan pengimport serta pihak berkuasa Indonesia untuk menyiasat dan memperbetulkan punca pencemaran etilena oksida.

Sekiranya ia mengesan kehadiran racun perosak melebihi paras maksimum yang ditetapkan, SFA akan memulakan penarikan semula produk yang terjejas.

“Pengguna yang telah membeli produk yang terlibat dinasihatkan untuk tidak memakannya,” kata SFA.

“Mereka yang telah menggunakan produk yang terlibat dan mempunyai kebimbangan tentang kesihatan mereka harus mendapatkan nasihat perubatan. Pengguna boleh menghubungi tempat pembelian mereka untuk pertanyaan.”

Etilena oksida ialah racun perosak yang tidak dibenarkan penggunaannya dalam makanan.


Jepun sambung darurat Covid-19 di Tokyo, sukan Olimpik akan diteruskan

Jepun menyambung perintah darurat di Tokyo dan tiga wilayah lain sehingga akhir Mei bagi menyekat penularan Covid-19 yang masih belum reda, bagaimanapun Perdana Menteri Yoshihide Suga memberitahu tetap akan meneruskan penganjuran sukan Olimpik Tokyo musim panas ini.

Suga berkata langkah sementara darurat singkat itu akan dapat mengekang gelombang keempat Covid-19 yang semakin merebak pantas, namun kes baru di bandar-bandar besar seperti Tokyo dan Osaka masih berada pada tahap tinggi dan membimbangkan.

Langkah menyambung perintah tersebut sehingga 31 Mei dijangka akan memberi kesan terhadap persediaan penganjuran yang akan berlangsung pada 23 Julai ini selepas ditangguhkan tahun lalu ekoran penularan virus membunuh itu.

Menjawab pertanyaan semasa sidang media berhubung kegelisahan masyarakat yang berterusan akan penganjuran acara sukan itu, Suga memberi jaminan Jepun dapat menjadi tuan rumah “Olimpik yang aman dan selamat” dan akan mengikuti langkah-langkah pencegahan Covid-19 yang ketat.

Hari ini, lebih daripada 230,000 orang menandatangani petisyen dalam talian Jepun yang meminta agar penganjuran sukan Olimpik itu dibatalkan.

“Kami melakukan sedaya upaya untuk membendung penyebaran jangkitan virus,” kata Suga.

Suga mengakui sedar akan kegusaran rakyat yang bimbang dengan penganjuran sukan Olimpik tersebut pada ketika Jepun masih bergelut dengan penularan wabak itu.


Bekalan beras negara stabil

Tidak dapat disangkal peningkatan harga barangan dan juga gangguan dalam rantaian bekalan membabitkan beberapa jenis barang keperluan seperti minyak masak dan telur ayam yang kini dihadapi negara meresahkan pengguna.

Ditambah pula ada badan dunia yang tidak putus-putus memberi ingatan tentang ancaman krisis makanan yang berpotensi dialami oleh kebanyakan negara, jika beberapa isu semasa termasuk perubahan iklim dan konflik Rusia-Ukraine, iaitu negara “bakul makanan dunia”, tidak ditangani dengan baik pada kadar segera.

Mungkin bersandarkan situasi berkenaan, ada segelintir yang tertanya-tanya tentang bekalan beras negara memandangkan Malaysia masih perlu mengimport sebahagian daripada makanan ruji rakyat itu untuk menampung keperluan domestik.

Tidak perlu bimbang, demikian jawab Kementerian Pertanian dan Industri Makanan (MAFI) melalui Menterinya Datuk Seri Dr Ronald Kiandee baru-baru ini yang menjelaskan bekalan beras negara kekal stabil dan mampu menampung keperluan rakyat sekalipun berlaku kecemasan.

Menurut MAFI, hal itu dapat dilihat semasa kemuncak penularan pandemik COVID-19 apabila ada negara mengalami gangguan bekalan makanan utama mereka, namun bekalan beras Malaysia kekal stabil.

Bukan sahaja mudah didapati, harga beras negara juga adalah yang terendah dalam kalangan negara ASEAN termasuk pengeksport beras dunia seperti Thailand dan Vietnam yang masing-masing pada harga RM2.70 dan RM3.34 sekilogram berbanding Malaysia hanya RM2.60.

Stok penimbal beras

Menurut MAFI, pengeluaran padi dan beras negara semasa mampu menampung 70 peratus keperluan domestik dengan bakinya diimport antaranya dari Vietnam, Thailand, India dan Pakistan.

Sekalipun begitu, menurut Ketua Pengarah Kawalselia Padi dan Beras, Bahagian Pembangunan Industri Padi MAFI Azman Mahmood, stok dagangan beras negara sentiasa stabil pada kadar 600,000 hingga 700,000 tan pada satu-satu masa.

“Jumlah ini merangkumi beras yang ada di tangan pemborong dan peruncit, hasil tuaian padi yang belum diproses menjadi beras, beras import yang belum dipunggah dan masih berada di atas kapal dan lain-lain.

“Sekiranya jumlah stok penimbal turut diambil kira, maka keseluruhan stok adalah mencukupi untuk menampung keperluan beras negara tanpa beras import bagi tempoh empat hingga lima bulan,” jelasnya kepada Bernama baru-baru ini.

Mengulas lanjut, beliau berkata pada masa sama, MAFI dan Padiberas Nasional Berhad (Bernas) sedang menggandakan stok penimbal beras secara berperingkat daripada 150,000 tan kepada 290,000 tan menjelang tahun depan, demi meningkatkan sekuriti bekalan bagi menghadapi sebarang kejadian luar jangka.

“Penambahan stok penimbal ini tidak melibatkan sebarang peruntukan kewangan daripada kementerian. Ketika ini stok penimbal tersebut berada pada kadar 88.52 peratus iaitu 221,311 tan dan akan mencapai sasaran peningkatan iaitu 250,000 tan pada akhir 2022.

“Penambahan stok penimbal ini akan dilaksanakan sehingga mencapai sasaran yang ditetapkan tanpa mengambil kira faktor luaran seperti pandemik, perubahan iklim dan sebagainya,” katanya lagi.

Penyeliaan stok penimbal beras nasional diuruskan sepenuhnya oleh Bernas dan merupakan antara klausa obligasi sosial yang terkandung dalam perjanjian konsesi di antara kerajaan dan syarikat itu bagi tempoh 2021 hingga 2031.

Menerusi perjanjian konsesi itu, Bernas perlu memelihara, mengurus, menyelenggara dan mengekalkan stok penimbal beras pada kadar semasa yang ditetapkan oleh kerajaan.

Capai sasaran SSL

Bagi memastikan bekalan beras negara kekal mencukupi, kerajaan melaksanakan beberapa langkah, antaranya menggalakkan golongan belia menceburi bidang pertanian bagi menggantikan golongan pesawah yang semakin berusia, memastikan pihak berkepentingan memanfaatkan Internet of Things (IoT) dan Revolusi Perindustrian 4.0 (IR4.0) serta menggandakan usaha penyelidikan dan pembangunan (R&D) bagi menghasilkan varieti benih baharu yang lebih rintang serangan penyakit tumbuhan.

Kementerian juga pada masa sama sedang dan akan memperkenalkan beberapa program untuk mengurangkan impak pelbagai faktor global yang sedang didepani oleh industri itu.

“Antaranya, menambah subsidi racun makhluk perosak sebanyak RM62 juta pada tahun ini bagi menyerap kenaikan kos bahan input tersebut yang meningkat dengan ketara di peringkat global, memperkenalkan takaful pertanian bagi menangani kerosakan tanaman padi akibat bencana alam, memperkenalkan penggunaan baja organik bagi tujuan merawat tanah selain mengurangkan penggunaan baja kimia dan sebagainya.

“Semua program itu bertujuan mencapai tahap sara diri (SSL) beras negara sebanyak 75 peratus menjelang akhir tempoh Rancangan Malaysia Ke-12 (RMK-12) 2021-2025 dan sebanyak 80 peratus menjelang akhir tempoh Dasar Agromakanan Negara 2021-2030 (DAN 2.0),” katanya.

Kurangkan kebergantungan import

Bernas yang merupakan pengimport tunggal beras negara sejak 1990-an, membawa masuk hingga 800,000 tan beras setahun dengan majoritinya ialah beras putih dan bakinya beras speciality atau beras khusus yang sukar ditanam di negara ini seperti basmati.

Sekalipun begitu, trend mengimport beras wajar dikurangkan, mengambil kira ancaman sekuriti makanan yang dihadapi dunia sekarang disebabkan oleh beberapa faktor seperti perubahan iklim dan konflik politik.

Mengakui perkara itu, Azman berpendapat kerajaan memerlukan satu lonjakan drastik bagi meningkatkan produktiviti padi domestik.

“Walaupun pelbagai program, bantuan dan insentif daripada kerajaan bernilai berbilion ringgit dilaksanakan saban tahun, analisis kementerian mendapati kedua-dua kawasan jelapang dan luar jelapang masih gagal memberikan produktiviti yang memuaskan.

“Sudah sampai masanya pihak swasta turut diberikan peluang memainkan peranan menerajui industri padi dan beras negara bagi menyuntik semangat baharu kepada industri ini dengan memanfaatkan sumber modal pembiayaan swasta semaksimum mungkin.

“Kementerian berhasrat untuk menarik pelaburan swasta bagi menjadikan industri padi dan beras negara lebih dinamik dan berdaya saing,” katanya, menambah keperluan bekalan padi bagi pemprosesan beras domestik dijangka terus meningkat.

Menyentuh mengenai Program SMART Sawah Berskala Besar (SMART SBB), beliau berkata program itu menyasarkan peningkatan purata hasil padi nasional kepada tujuh tan sehektar dalam tempoh RMK-12 berbanding purata hasil semasa sekitar 3.5 hingga 4.3 tan sehektar.

“Dalam tempoh jangka panjang, program ini menyasarkan pembangunan kawasan sawah seluas 150,000 hektar semusim atau 300,000 hektar kawasan bertanam setahun yang bakal meningkatkan pendapatan petani hingga 180 peratus,” kata Azman, menambah MAFI yakin sasaran SSL 75 peratus menjelang akhir 2025 dapat dicapai.

Bagi tujuan itu, beliau berkata MAFI berharap kerajaan negeri tidak mengubah status rizab kawasan pertanian, sama ada di dalam atau di luar jelapang, kepada sektor lain.

“Peranan pemain industri, badan bukan kerajaan dan pesawah penting bagi menjadikan industri padi dan beras negara berdaya saing sekali gus meningkatkan sekuriti bekalan makanan negara,” katanya.

Setakat ini program rintis SMART SBB berjaya menarik minat 24 buah syarikat yang terdiri daripada badan berkaitan kerajaan dan pihak swasta yang telah dilantik sebagai Syarikat Peneraju program.

Ulasnya lagi, MAFI, melalui Agrobank akan memperkenalkan insurans agromakanan dengan padi dipilih sebagai perintis di bawah SMART SBB.

Katanya langkah itu dapat membantu memastikan pesawah menerima ganti rugi atau pampasan yang setimpal sekiranya berlaku musibah seperti banjir, kemarau atau ribut yang menjejaskan pengeluaran padi mereka.

Sedia hadapi kemungkinan

Sementara tu, profesor di Fakulti Pertanian, Universiti Putra Malaysia (UPM) yang juga Ahli Majlis Penasihat Pertanian Negara Prof Datuk Dr Mad Nasir Shamsudin berkata berbeza dengan sektor perindustrian, sektor pengeluaran makanan lebih terdedah kepada pelbagai risiko dan ketidakpastian yang sukar diramal.

Justeru katanya pengurusan risiko pasaran perlu dibangunkan, melibatkan pemantauan situasi dan ramalan harga, perancangan kesediaan kecemasan melalui amaran awal serta memperkenalkan langkah-langkah pencegahan bencana alam seperti skim pengairan, kawalan banjir dan juga skim insurans pengeluaran makanan.

Pihak berkuasa juga perlu memantau harga makanan secara berterusan selain memastikan keberkesanan penyaluran input pertanian kepada petani serta kelancaran operasi logistik rantaian bekalan makanan, sekali gus menjamin aliran perdagangan yang lancar dan memanfaatkan keseluruhan pasaran.

“Ekosistem pertanian bukan sahaja penting untuk sekuriti makanan tetapi juga untuk keseimbangan ekologi. Antara yang perlu ditimbang ialah mencontohi model pengeluaran tanaman industri khususnya kelapa sawit yang ada kewujudan bersama di antara syarikat besar dan pekebun kecil… faktor kejayaan ini perlu dicontohi dalam sektor pengeluaran padi.

“Sektor pengeluaran padi juga wajar diusahakan oleh golongan usahawan bagi memastikannya dapat dibangunkan menjadi sektor yang moden, berdaya saing dan komersial,” katanya, menambah program SMART SBB perlu terus diperluas.

Beliau turut memetik laporan tenaga kerja tahun lepas yang menyebut hanya sekitar 15 peratus daripada 1.4 juta belia di negara ini terlibat dalam pertanian yang menurutnya boleh dipertingkat menerusi program pendidikan dan insentif.

Remajakan sektor pertanian

Beliau turut menyarankan Malaysia mencontohi Vietnam dan Thailand dalam meningkatkan pengeluaran beras, berikutan kedua-dua negara tersebut mempunyai struktur ekonomi yang mirip dengan Malaysia.

Vietnam dan Thailand merupakan antara pengeluar beras terbesar dunia (termasuk untuk kegunaan sendiri), dengan masing-masing merekodkan 27.4 juta dan 18.9 juta tan pada 2020, menyusuli China (148.3 juta tan), India (122.27 juta tan), Indonesia (35.3 juta tan) dan Bangladesh (34.6 juta tan).

“Thailand mempunyai Strategi dan Dasar Padi dan Beras (2017–2021). Antara strategi pengeluaran beras negara itu ialah menetapkan rancangan penstrukturan semula untuk mengurangkan pengeluaran berlebihan agar sesuai dengan permintaan.

“Secara terperinci, kawasan tanaman yang ada dikelaskan kepada dua, iaitu kawasan sesuai dan tidak sesuai. Untuk kawasan sesuai, peningkatan kecekapan pengeluaran dan kualiti produk akan diberi penekanan manakala bagi kawasan tidak sesuai, pertanian campuran atau pertukaran aktiviti lain akan dipromosikan dengan memberi insentif kepada petani.

“Bagi mengurangkan kos pengeluaran dan meningkatkan kualiti produk, teknologi yang sesuai dipindahkan kepada pesawah secara meluas melalui Amalan Pertanian Baik (GAP) selain mempromosi produk yang mempunyai nilai tambah termasuk melalui kursus dan latihan mengenai pemprosesan, pembungkusan dan pengembangan jenama,” jelasnya.

GAP merangkumi inovasi dan pelaburan dalam teknologi sistem pertanian seperti penderia tanah dan air, pengesanan cuaca, pengimejan satelit, automasi, teknologi minikromosom, pertanian menegak, kecerdasan buatan, nanoteknologi, aplikasi GPS, robot dan pertanian ketepatan.

“Dalam menggunakan teknologi ini misalnya, petani tidak lagi perlu menggunakan air, baja dan racun perosak secara seragam di seluruh ladang. Sebaliknya, mereka boleh menggunakan kuantiti minimum yang diperlukan dan menyasarkan kawasan yang sangat khusus untuk merawat tanaman secara berbeza,” katanya.


Petisyen pilihan raya perkara biasa, PN, PAS sedia hadapi: Tuan Ibrahim

Sekurang-kurangnya empat bekas calon yang kehilangan kerusi Parlimen kepada Perikatan Nasional (PN) pada Pilihan Raya Umum Ke-15 (PRU-15) telah memfailkan petisyen untuk mencabar keputusan pilihan raya itu.

Empat kawasan Parlimen itu ialah Gua Musang, Kelantan; serta Marang, Kemaman, dan Kuala Terengganu di Terengganu.

Di Gua Musang, calon PN daripada PAS, Mohd Azizi Abu Naim mengalahkan penyandang, Tengku Razaleigh Hamzah (BN-UMNO) dan dua calon lain, Asharun Uji (Pakatan Harapan); dan Datuk Dr. Samsu Adabi Mamat (GTA-Pejuang).

Manakala, di Parlimen Kuala Terengganu kekal dimenangi Datuk Amzad Hashim; Marang (Tan Sri Abdul Hadi Awang); dan Kemaman (Ustaz Che Alias Hamid).

Mengulas perkara itu, Timbalan Presiden PAS Datuk Seri Tuan Ibrahim Tuan Man berkata PN mengambil maklum mengenai empat petisyen yang difailkan baru-baru ini.

“Ini adalah perkara biasa. Mereka yang tidak berpuas hati dengan keputusan PRU-15 akan cuba mencabar keputusan itu,” katanya menurut laporan NST hari ini (16 Januari 2023).

Tuan Ibrahim yang juga Ahli Parlimen Kubang Kerian berkata, PAS menyerahkan kepada peguam parti untuk mengambil langkah seterusnya.

Dilaporkan semalam bahawa Barisan Nasional (BN) telah memfailkan tiga petisyen untuk mencabar keputusan PRU-15. Petisyen pilihan raya melibatkan tiga kerusi iaitu Parlimen Marang, Kemaman dan Kuala Terengganu.

Petisyen itu dibuat berikutan dakwaan rasuah yang dilakukan PN membabitkan tiga kerusi itu ketika PRU-15.

Bekas anggota Parlimen Gua Musang Tengku Razaleigh Hamzah telah memfailkan petisyen mencabar keputusan PRU-15 bagi kerusi Parlimen itu pada 3 Januari lalu dengan dakwaan melibatkan politik wang.

Ketika PRU-15, Tengku Razaleigh, atau lebih dikenali sebagai Ku Li, gagal mempertahankan kerusi Gua Musang selepas 12 penggal, apabila tanpa disangka-sangka tewas kepada Mohd Azizi daripada Bersatu yang bertanding atas tiket PAS. Azizi menang dengan majoriti tipis iaitu 163 undi selepas memperoleh 21,826 undi manakala Tengku Razaleigh memperoleh 21,663 undi.

Difahamkan, satu lagi petisyen untuk mencabar keputusan PRU-15 yang dimenangi PN turut difailkan baru-baru ini. Petisyen itu melibatkan kerusi Parlimen Masjid Tanah yang dimenangi Naib Ketua Srikandi Bersatu Datuk Mas Ermieyati Samsuddin.

Beliau memperoleh 4,411 majoriti undi mengalahkan calon daripada BN, MUDA dan Pejuang.


2,500 kes baharu

Jangkitan Covid-19 dalam tempoh 24 jam lalu di seluruh Malaysia ialah sebanyak 2,500 kes turun sedikit berbanding 3,418 kes yang dilaporkan semalam.

Ketua Pengarah Kesihatan Tan Sri Dr Noor Hisham Abdullah berkata, susulan itu jumlah kes kumulatif jangkitan dalam negara kini meningkat kepada 417,512 kes.

Beliau berkata, dalam tempoh 24 jam lalu Selangor merekodkan jumlah kes tertinggi membabitkan 637 kes, diikuti Kelantan (401) dan Sarawak (356).

Ia diikuti Johor dengan 205 kes; Kuala Lumpur (200); Pulau Pinang (194); Kedah (103); Negeri Sembilan (97); Melaka (95); Perak (59); Sabah (57); Pahang (55); Terengganu (38) dan Putrajaya (tiga), sementara Labuan serta Perlis tidak merekodkan sebarang kes baharu.


Pengurusan masjid tak boleh jatuh hukuman sendiri: Menteri agama

Tindakan orang ramai, terutama pihak pengurusan masjid, mengambil tindakan sendiri menghukum individu disyaki melakukan kesalahan adalah amat tidak wajar, kata Menteri di Jabatan Perdana Menteri (Agama), Idris Ahmad.

Menegaskan perbuatan mencuri atas apa alasan sekalipun dilarang dalam Islam, beliau berkata perkara itu sepatutnya diserahkan kepada pihak berkuasa untuk tindakan selanjutnya dan pesalah wajar dihakimi seadil-adilnya, lapor Bernama.

Perbuatan orang ramai termasuk pengurusan masjid yang mengambil sebarang bentuk hukuman sendiri terhadap orang yang disyaki melakukan kesalahan adalah amat tidak wajar, katanya dalam kenyataan malam tadi.

Beliau menasihatkan orang ramai termasuk pihak pengurusan masjid agar tidak terjebak dengan sentimen tertentu atau cuba mengambil tindakan sendirian sehingga boleh menyebabkan kezaliman kepada orang yang disyaki melakukan kesalahan.

“Perbuatan merakam gambar orang yang disyaki (melakukan kesalahan) bagi tujuan sebaran awam juga adalah merupakan suatu perkara yang amat tidak wajar,” katanya.

Idris menyeru masyarakat supaya sentiasa cakna terhadap anggota kejiranan dan bersama mengambil peranan dalam mencegah masalah sosial yang berlaku di sekeliling mengikut peranan masing-masing tanpa melampaui had.

Media sebelum ini melaporkan insiden tular menerusi media sosial yang memaparkan tindakan jemaah sebuah masjid memandikan seorang lelaki seperti jenazah selain melumurkannya dengan kapur barus kerana mencuri tabung masjid.

Terdahulu, Jabatan Agama Islam Selangor (JAIS) menasihatkan semua pegawai dan AJK masjid di Selangor sentiasa bertindak dengan bijaksana dalam semua perkara membabitkan pentadbiran hal ehwal masjid dan kariah.

“Pegawai dan AJK hendaklah sentiasa mengawal tingkah laku serta percakapan dan keputusan yang dibuat perlu dalam semangat mewujudkan posisi menang menang untuk pihak yang terbabit,” kata Pengarahnya Datuk Mohd Shahzihan Ahmad.

Penyebaran video itu tidak membawa sebarang kebaikan kepada kedua-dua pihak, malah mengundang kutukan daripada masyarakat dengan pelbagai komen negatif, selain memberi persepsi buruk mengenai sikap pengurusan institusi masjid.

Difahamkan imam yang turut terbabit mengambil tindakan memandikan ‘jenazah’ remaja berkenaan juga sudah meletak jawatan.


Norhizam bukan calon PH dalam PRN selepas DAP beri tekanan

Bekas Ahli Dewan Undangan Negeri (ADUN), Norhizam Hassan Baktee tidak akan diterima sebagai calon Pakatan Harapan (PH) dalam Pilihan Raya Negeri (PRN) Melaka nanti.

Keputusan itu diumumkan Majlis Presiden PH hari ini, ia susulan pendirian DAP yang memberi tekanan kepada Ketua Pembangkang Datuk Seri Anwar Ibrahim supaya tidak menerima bekas ADUN Pengkalan Batu tersebut.

“Walau bagaimanapun, Majlis Presiden PH memutuskan bahawa Norhizam Hassan Baktee tidak akan dijadikan calon dalam PRN Melaka,” kata kenyataan tersebut.

Kenyataan itu juga berkata empat bekas ADUN tersebut masih tidak menganggotai mana-mana parti dalam PH, oleh sebab itu soal pencalonan mereka tidak dibincangkan dalam mesyuarat yang diadakan mereka.

Kenyataan bersama itu ditandatangani Presiden PKR merangkap Pengerusi PH Anwar, Presiden Amanah Mohamad Sabu, Setiausaha Agung DAP Lim Guan Eng dan Presiden Pertubuhan Kinabalu Progresif Bersatu (Upko) Datuk Seri Wilfred Madius Tangau.

Terdahulu, Anwar dibidas Guan Eng kerana cuba membawa empat bekas ADUN itu masuk dalam gabungan tersebut, malah Anwar sudah bertemu dengan mereka beberapa kali sejak jatuhnya kerajaan negeri pimpinan Ketua Menteri Datuk Seri Sulaiman Md Ali.

Terbaharu dalam satu majlis PH Melaka, empat bekas ADUN yang diketuai Datuk Seri Idris Haron itu hadir pada majlis bersama dengan Anwar dan buat kali pertama melaungkan slogan keramat PKR ‘reformasi’ di atas pentas.

Empat bekas ADUN tersebut terdiri daripada bekas Ketua Menteri Melaka, Idris (Sungai Udang); Norhizam (Pengkalan Batu); Datuk Noor Effandi Ahmad (Telok Mas) dan Datuk Nor Azman Hassan (Pantai Kundor).

Kerajaan Melaka tumbang pada 4 Oktober lalu selepas empat bekas ADUN berkenaan umum hilang kepercayaan dan menarik sokongan terhadap Sulaiman.

Susulan itu, Speaker Dewan Undangan Negeri (DUN), Datuk Seri Ab Rauf Yusoh mengumumkan pembubaran DUN selepas dipersetujui Yang Dipertua Negeri, Tun Mohd Ali Rustam.

Suruhanjaya Pilihan Raya (SPR) kemudian menetapkan 20 November ini sebagai hari pengundian bagi PRN Melaka dan hari penamaan calon pada 8 November serta tarikh mengundi awal pada 16 November dengan tempoh berkempen selama 12 hari bermula selepas pengisytiharan calon sehingga jam 11.59 malam pada 19 November.


Sulaiman sangat yakin kekal jadi KM, berterima kasih kepada Rauf

Pengundi Melaka akan pastinya memilihnya kekal menjadi Ketua Menteri (KM) sekali lagi, kata Datuk Seri Sulaiman Md Ali yang juga calon KM bagi Barisan Nasional (BN) penuh yakin.

Sulaiman percaya rakyat Melaka pasti akan memilih BN pada Pilihan Raya Negeri (PRN) yang akan berlangsung esok memandangkan penerimaan orang ramai terhadap pencalonan dirinya sebagai KM diterima dengan baik ditambah pula dengan sokongan Pengerusi Perhubungan UMNO, Datuk Seri Ab Rauf Yusoh.

“Jentera BN juga sudah menjalankan tugas sebaik mungkin dalam mendekati pengundi di semua kerusi ditandingi.

“Alhamdulillah penerimaan pengundi baik sejak hari pertama kempen dan diharap dapat diterjemahkan pada hari pengundian esok,” katanya pada sidang media di Seri Bendahara, hari ini.

Sulaiman berkata, rakyat Melaka juga diingatkan supaya membuat pilihan bijak kerana kerajaan negeri yang dipilih kelak bukan untuk tempoh setahun atau dua tahun.

Katanya, kerajaan dipilih akan diberi mandat untuk lima tahun dan seharusnya parti yang mempunyai rekod perkhidmatan yang terbaik menjadi pilihan.

“Rakyat diharap memilih BN yang mempunyai ‘track record’ yang baik dalam memperjuangkan agenda rakyat lebih 60 tahun.

“Parti yang stabil dan berpengalaman memudahkan dasar kerajaan yang tertangguh sebelum ini diteruskan semula,” katanya.

Untuk rekod, bekas Ahli Dewan Undangan Negeri (ADUN) Sungai Udang, Datuk Seri Idris Haron sebelum ini membidas Sulaiman sebagai budak suruhan kepada Rauf.

Malah, punca Idris menarik sokongan sehingga kerajaan pimpinan Sulaiman jatuh juga berpunca disebabkan tidak berpuas hati kerana Sulaiman mengikut telunjuk Rauf sebelum ini.

Esok penentu landskap politik dan pentadbiran kerajaan Melaka untuk tempoh lima tahun akan datang.

Pada PRN kali ini, seramai 476,037 pengundi daripada keseluruhan 495,195 pengundi berdaftar akan menjalankan tanggungjawab esok.

Daripada jumlah keseluruhan itu, seramai 11,557 adalah pengundi awal dan 7,601 mengundi secara pos.


Pembantu Anwar akan cabar MB Selangor dalam pemilihan cabang PKR di Gombak

Menteri Besar (MB) Selangor Datuk Seri Amirudin Shari yang juga Ketua Cabang PKR Gombak bakal dicabar pembantu dan pengikut setia Datuk Seri Anwar Ibrahim dalam pemilihan parti yang akan diadakan April depan.

Bekas setiausaha politik Anwar, Farhash Wafa Salvador Rizal Mubarak mengumumkan langkah itu sebagai usaha untuk membenam Amirudin yang dilihat sebagai orang bekas Timbalan Presiden PKR, Datuk Seri Mohamed Azmin Ali.

Farhash berkata kartel Azmin sudah tidak lagi dalam PKR dan Amirudin sepatutnya tidak perlu takut untuk berdepannya dalam pemilihan PKR nanti kerana dirinya hanya ahli biasa.

“Tak ada kartel (lagi) dalam PKR, kalau ada pun saki-baki orang yang mungkin bersama Azmin. Tapi saya tak nampak Amirudin bersama Azmin, saya nampak dia jadi ‘party-man’ (orang parti).

“Saya tak nampak kenapa MB harus takut atau pasukan MB harus takut kerana mereka dah buat kerja di situ bertahun, dan saya ahli biasa,” katanya dipetik laporan FMT hari ini.

Farhash yang juga Pengerusi PKR Perak itu juga berkata keputusan tersebut adalah proses demokrasi biasa dan menafikan masih wujud konflik dengan saki baki pemimpin yang berada dalam kem bekas Timbalan Presiden PKR.

“Apa yang konflik, itu proses demokrasi. Jawatan ini hanya sementara dan bukan hak sesiapa kerana itu parti buat pemilihan. Itu hak masing-masing untuk memilih.

“Konflik tu biasalah, mana-mana pun ada konflik, kadang tiga penjuru, lima penjuru benda itu biasa. Mungkin nampak kontroversi sebab saya Pengerusi (PKR) Perak, tapi untuk saya bukan nak gaduh ke apa. Ini pemilihan, kita buat cara baik,” kata Farhash.

Dalam pada itu, Farhash juga mahu melawan Azmin dan Setiausaha Politiknya, Hilman Idham di kerusi yang mereka menangi semasa Pilihan Raya Umum Ke-15 (PRU-15) lalu.

“Saya menawarkan diri untuk bertanding menentang Azmin atau Hilman, ini cara saya tawarkan diri untuk bertanding di Gombak.

Sekiranya mereka lari tempat lain, saya akan cari (mereka). Saya tak kisah DUN atau Parlimen (mana),” katanya penuh yakin.


Gagasan Rakyat Sabah bukan ancaman kepada Bersatu

Bersatu Sabah tidak akan goyah, sebaliknya kini sedang menjalani penstrukturan semula berikutan tindakan Ketua Menteri Sabah, Datuk Seri Hajiji Noor mengkhianati kepercayaan rakyat dengan bertindak keluar parti, menurut naib presidennya Datuk Seri Ronald Kiandee.

Kiandee berkata beliau tidak melihat ahli akar umbi Bersatu Sabah keluar parti untuk menyertai Hajiji yang telah mengambil alih parti Gagasan Rakyat Sabah (Gagasan Rakyat) yang tidak aktif, lapor Utusan Malaysia hari ini.

“Pemimpin akar umbi (Bersatu) di peringkat cawangan masih kuat.

“Saya tidak nampak lagi pemimpin keluar parti, kebanyakan mereka kekal setia kepada kami,” katanya dipetik sebagai berkata.

Hajiji mengetuai gerakan keluar beramai-ramai Bersatu Sabah pada Disember lalu, mencetuskan krisis politik di negeri itu kerana parti berkenaan adalah sebahagian daripada kerajaan Gabungan Rakyat Sabah (GRS).

Kiandee berkata Bersatu Sabah kini sedang menjalani rombakan bagi menggantikan pemimpin bahagian yang mengikuti Hajiji.

Ahli Parlimen Beluran itu menambah Bersatu Sabah akan mengadakan mesyuarat cawangan antara 1 Julai dan 31 Ogos diikuti mesyuarat bahagian pada 7 Oktober sebelum perhimpunan agungnya pada November.

Hajiji, yang merupakan pengerusi GRS, telah mengumumkan bahawa beliau akan menerajui Gagasan Rakyat pada 29 Januari.

Beliau berkata GRS telah menerima Gagasan Rakyat sebagai ahli komponen pada 9 Disember tahun lepas.


Kerajaan lantik Muhyiddin sebagai Pengerusi MPN

Kerajaan hari ini mengumumkan pelantikan bekas Perdana Menteri, Tan Sri Muhyiddin Yassin sebagai Pengerusi Majlis Pemulihan Negara bertaraf Menteri.

Pelantikan tersebut diumumkan Ketua Setiausaha Negara, Tan Sri Mohd Zuki Ali dan sudah disembah maklum kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

“Jemaah Menteri dalam mesyuaratnya pada 1 September lalu bersetuju untuk melantik Muhyiddin sebagai Pengerusi Majlis Pemulihan Negara bertaraf Menteri.

“Pelantikan ini juga dibuat atas dasar keyakinan kerajaan terhadap kemampuan Muhyiddin untuk menerajui strategi pemulihan negara, demi mencapai impak ekonomi terbaik dan memulihkan semula kehidupan rakyat yang terjejas teruk akibat pandemik Covid-19,” katanya dalam kenyataan hari ini.

Mohd Zuki yang juga Setiausaha Jemaah Menteri berkata, pihak kerajaan mengucapkan setinggi tahniah kepada Muhyiddin di atas pelantikan berkenaan.

MPN ditubuhkan kerajaan pada 16 Julai lalu bagi menggantikan Jawatankuasa Khas Kabinet Pelan Pemulihan Negara (JKKPPN).


Jarang negara buat pilihan raya dalam suasana bencana: Annuar

Semasa bencana melanda sesebuah negara jarang pilihan raya diadakan kerana suasana yang tidak kondusif untuk pengundi keluar, kata Tan Sri Annuar Musa.

Kenyataan Annuar yang juga Menteri Komunikasi dan Multimedia itu hadir selepas Presiden UMNO, Datuk Seri Ahmad Zahid Hamidi baru-baru ini menyatakan kesediaan jentera parti Barisan Nasional (BN) turun berkempen meredah banjir walaupun pilihan raya umum ke-15 (PRU-15) diadakan semasa musim banjir.

“Jarang negara buat pilihan raya dalam suasana bencana yang sedang terpaksa dihadapi kerajaan.

“Kalau kita adakan (pilihan raya) dalam suasana yang tidak kondusif, peratusan undi rendah dan tidak membawa imej yang baik untuk negara,” katanya dipetik laporan media hari ini.

Berhubung kenyataan Zahid baru-baru ini semasa melancarkan jentera kempen Pemuda Barisan Nasional (BN), Annuar menyifatkan kenyataan tersebut disalaherti dan hanya pandangan peribadi Ahli Parlimen Bagan Datuk itu.

“Saya tolong betulkan. Kenyataan itu mungkin disalahertikan kerana tidak dikeluarkan satu kenyataan dasar.

“Saya suka ambil positif (kenyataan) presiden (Zahid) bermaksud nak tekankan sudah siap siaga jentera BN.

“Maknanya kalau banjir pun jentera sudah sedia. Tak semestinya presiden maksud nak adakan pilihan raya walaupun banjir,” katanya lagi.

Zahid ketika pelancaran jentera Pemuda BN di Stadium Titiwangsa pada Sabtu lalu dilaporkan berkata, jentera BN juga sudah bersiap siaga sekiranya PRU-15 diadakan pada November ini, iaitu ketika negara menghadapi musim banjir.

Banjir yang melanda negara pada akhir tahun lalu meragut 55 nyawa, dengan lebih 500,000 orang hilang tempat tinggal. Kerugian akibat infrastruktur awam, rumah dan pertanian yang musnah mencecah lebih RM6 bilion.

Jabatan Meteorologi menjangkakan musim tengkujuh bermula November dan berterusan hingga Mac depan.

Dalam pada itu, Perdana Menteri Datuk Seri Ismail Sabri Yaakob juga memberi isyarat jelas tarikh PRU-15 akan diadakan pada masa terdekat dan ia akan diputuskan semasa mesyuarat ‘top five’ yang dijadualkan pada 30 September ini.


PKR, Amanah, UMNO sebagai ‘tonggak Melayu’ hanya anggapan

‘Tonggak Melayu’ yang diberikan kepada PKR, Amanah dan UMNO dalam kerajaan Pakatan Harapan-Barisan Nasional (PH-BN) hanyalah sebuah ‘tanggapan’, sedang hakikatnya orang Melayu melihat DAP adalah parti terkuat dalam gabungan yang dibentuk selepas Pilihan Raya Umum Ke-15 (PRU-15) lalu.

Felo Kanan Akademi Penyelidikan Strategik Nusantara (NASR) Profesor Madya Dr Azmi Hassan berpendapat sejak penubuhan kerajaan Persekutuan, ketiga-tiga parti berkenaan gagal menawan sokongan Melayu.

“Persepsi (pengundi Melayu) adalah DAP lebih kuat (berbanding tiga parti itu). Mereka tidak melihat tiga parti itu ketika ini benar-benar mampu mempertahankan kepentingan agama dan bangsa Melayu.

“Itulah sebabnya mengapa kerajaan perpaduan kurang mendapat sambutan dalam kalangan orang Melayu, seperti yang kita saksikan dalam keputusan PRU-15,” katanya menurut FMT.

Sambil mengakui PKR merupakan platform parti berbilang bangsa yang terbaik, Azmi berkata, parti diterajui Anwar itu masih bergelut meraih sokongan pengundi Melayu.

Beliau berkata, UMNO kekal menjadi taruhan dalam mendapatkan sokongan Melayu, sekiranya parti itu lebih cenderung terhadap reformasi.

Katanya, gabungan perpaduan mampu menembusi teras Melayu pada PRN akan datang jika ahli UMNO memilih pemimpin yang mempunyai minda reformasi.

Minggu lepas, penganalisis politik Ahmad Fauzi Abdul Hamid berkata, kelemahan ketara kerajaan adalah penerimaannya oleh orang Melayu.

Fauzi dari Universiti Sains Malaysia berkata, Anwar cuba meraih sokongan orang Melayu, namun dilihat masih tidak mencukupi.

Azmi bersetuju dengan pandangan Fauzi, dengan menyatakan Anwar sudah melakukan sehabis baik menyediakan insentif dan kelebihan kepada orang Melayu, Islam, dan Bumiputera, dalam Bajet 2023.

Awang Azman Pawi dari Universiti Malaya bersetuju, menyatakan Anwar perlu bekerja keras meningkatkan kesejahteraan rakyat dalam kelompok berpendapatan rendah dan pertengahan, termasuk memerangi rasuah bagi menarik sokongan Melayu.

Tambahnya, mempromosikan “keadilan ekonomi” dan menentang rasuah antara teras utama Islam, dan secara semula jadinya boleh menawan sokongan Melayu.


Ibu Pejabat UMNO mula terima senarai calon PRU-15, kata SUA

Setiausaha Agung UMNO Datuk Seri Ahmad Maslan hari ini mengesahkan bahawa ibu pejabat parti itu telah mula menerima senarai calon yang akan bertanding pada Pilihan Raya Umum Ke-15 (PRU-15) yang dijangka diadakan dalam masa terdekat.

Menurutnya senarai itu melibatkan calon bagi kerusi Parlimen dan Dewan Undangan Negeri (DUN).

Bagaimanapun, senarai calon UMNO bagi Melaka dan Johor hanya melibatkan kawasan Parlimen kerana kedua-dua negeri itu telah mengadakan Pilihan Raya Negeri Ke-15, katanya selepas merasmikan sukan Petubuhan Peladang Kawasan (PPK) Ayer Baloi di Kampung Parit Baru, di Pontian, hari ini.

Katanya semua senarai yang diterima akan diperhalusi lagi bagi memastikan calon-calon yang dikemukakan adalah terbaik dan boleh memberikan kemenangan kepada Barisan Nasional (BN).

Semalam Perdana Menteri membayangkan PRU-15 akan diadakan dalam masa terdekat dan akan dibincangkan ‘Top 5’ UMNO.

Ahmad yang juga Ahli Parlimen Pontian menambah, sesi libat urus melibatkan Badan Perhubungan UMNO negeri-negeri serta BN juga telah selesai dengan terakhir di Sabah pada minggu lalu.

“Dengan gambaran yang diberikan oleh PM itu, PRU-15 semakin hampir dan kini yang perlu dilakukan ialah mengemas kini jentera pilihan raya parti supaya mudah untuk digerakkan apabila Parlimen dibubarkan,” katanya.

Naib Presiden UMNO Datuk Seri Mahdzir Khalid turut mengesahkan badan perhubungan UMNO negeri-negeri sudah mula menghantar senarai calon berkenaan untuk dimuktamadkan di peringkat tertinggi parti itu.

“Senarai calon ini sudah mula dikemukakan ke ibu pejabat oleh badan perhubungan UMNO negeri-negeri dan selepas itu senarai akhir adalah apabila Pengerusi Perhubungan UMNO atau Barisan Nasional (BN) akan duduk bersama dengan barisan kepimpinan di peringkat tertinggi untuk muktamadkan.

“Pengerusi BN Kedah misalnya dia bawa senarai dan kita akan berbincang dengan dia di peringkat tertinggi. (Begitu juga) Perak, Perlis atau negeri mana-mana saja kita bincang. Muktamadnya, di situlah,” katanya.

Menyentuh tentang kategori calon-calon UMNO atau BN, kata Mahdzir, perkara itu bergantung hasil perbincangan antara Pengerusi Badan Perhubungan UMNO negeri masing-masing bersama kepimpinan tertinggi parti dan gabungan berkenaan.

“Di sana kita akan bincang dan akan tentukan kerana yang kemukakan itu UMNO negeri. Proses sedang berjalan, biasalah akan ambil yang (calon) berumur, berpengalaman, graduan semua itu berada dalam senarai dan ciri-ciri biasa pada pilihan raya ini.

“Kita cari dari situlah (sama ada) yang berpengaruh, tak berpengaruh, Okay ka tak okay, macam-macamlah (faktor),” katanya.


Mat Kilau, Paskal ditayang di Gaza

Filem epik ‘Mat Kilau: Kebangkitan Pahlawan’ yang mendapat sambutan hangat dalam negara, kini ditayangkan di Gaza, Palestin sempena Pameran ‘A Story Behind A Photo’ yang dianjurkan oleh Cinta Gaza Malaysia (CGM).

Tayangan Perdana filem tersebut diadakan menerusi penstriman Netflix di Inkubator Perniagaan Malaysia, Gaza yang dihadiri ratusan penduduk tempatan.

Perkara itu dimaklumkan oleh Ketua Pegawai Eksekutif CGM Muhammad Nadir Al-Nuri Kamaruzaman menerusi satu hantaran di Facebook miliknya, hari ini.

Beliau berkata, filem itu ditayangkan kerana sejarah Palestin dan Malaysia adalah tidak jauh beza yang mana kedua-duanya pernah dijajah pihak British.

“Sejarah Palestin dan Malaysia tak jauh berbeza. Dijajah British, ditipu dengan alasan membawa kemajuan, dilawan dan dikhianati pembelot.

“Bezanya Malaysia telah merdeka, dan Palestin masih memerlukan kita untuk mengecapi apa yang ada di tangan kita,” katanya ringkas.

Turut ditayangkan dalam sesi tersebut ialah filem Paskal.

Sebelum ini, filem Mat Kilau yang ditayangkan di tiga buah negara iaitu Malaysia, Brunei dan Singapura berjaya mencatat kutipan pawagam sebanyak lebih RM100 juta.

Filem yang mengetengahkan perjuangan pahlawan Melayu, Mat Kilau itu membariskan pelakon hebat seperti Datuk Adi Putra, Beto Kusyairy, Fattah Amin, Johan Asari dan Datuk Rahim Razali.


Enam maut, lima cedera nahas kereta di Jalan Mersing-Kluang

Dua kanak-kanak adalah antara enam yang meninggal dunia, manakala lima lagi cedera dalam nahas membabitkan dua kereta di Batu 13 Jalan Mersing-Kluang, dekat Kluang, petang semalam (22 Januari 2023).

Nahas berlaku kira-kira jam 4.40 petang ketika Perodua Myvi dinaiki lapan individu dalam perjalanan dari arah Kluang ke Kahang untuk berkelah di pantai Air Papan Mersing.

Lima daripada disahkan meninggal dunia di lokasi kejadian, manakala seorang lagi ketika mendapatkan rawatan di Zon Merah Hospital Enche’ Besar Hajjah Khalsom, di Kluang, malam tadi.

Mangsa ialah Masrina Kahdar, 21; Muhammad Zharfah Noramin, 16; Muhammad Syakir Noramin, 11; Mohammad Ashraf Radiq Abdullah, 11 dan Muhammad Adil Abdul Kadir, 23, manakala Siti Nurzannah Kahdar, 25, meninggal ketika dirawat di hospital.

Komander Operasi dari Balai Bomba dan Penyelamat (BBP) Kluang, Pegawai Bomba Kanan II Mohd Shamsul Amri Mohd Shahab berkata mayat semua lima mangsa terbabit kemudian diserahkan kepada pihak polis untuk tindakan lanjut.

“Tiga lagi yang cedera dalam Perodua Myvi itu membabitkan dua dewasa dan seorang kanak-kanak perempuan berusia enam tahun dihantar ke hospital untuk mendapatkan rawatan.

“Turut cedera pemandu dan dua penumpang di dalam sebuah lagi kenderaan terbabit kemalangan iaitu Honda Stream, termasuk kanak-kanak perempuan berusia 10 tahun,” katanya.

Dalam pada itu, beliau berkata, sebuah jentera dengan sembilan anggota dikejarkan ke lokasi bersama EMRS sejurus menerima panggilan.

“Tindakan operasi diambil untuk membantu mengeluarkan seorang mangsa di dalam Honda Stream menggunakan peralatan khas penyelamatan. Mangsa kemudian dihantar ke Hospital Kluang menggunakan jentera EMRS untuk rawatan lanjut.

“Mangsa lain bagaimanapun dikeluarkan dengan bantuan oleh orang awam sebelum pasukan bomba tiba di lokasi,” katanya.


Ulasan Dr Mohammad Tawfik isu ‘Kabinet bayangan’ PN separuh masak

Perikatan Nasional (PN) menyifatkan kenyataan penganalisis politik Universiti Malaya bahawa ‘Kabinet bayangan’ PN tidak cukup sifat dan separuh masak, sebagai kurang tepat.

Ketua Pemuda PN Ahmad Fadhli Shaari berkata gabungan itu sendiri tidak pernah menamakan ahli Parlimen yang diberi tugas memantau prestasi kementerian di bawah kerajaan Pakatan Harapan-Barisan Nasional (PH-BN) sebagai ‘Kabinet bayangan’.

“Saya membaca komen penganalisis politik ini berhubung ‘kabinet bayangan’ Perikatan Nasional. Katanya, ia tidak cukup sifat dan separuh masak.

“Sebabnya ialah, tidak melibatkan wakil kaum bukan Melayu dan sangat kurang penglibatan wakil dari Sabah dan Sarawak selain kurang wakil wanita.

“Perikatan Nasional tidak menamakan ia Kabinet bayangan. Ia dinamakan Jawatankuasa Portfolio, tugasnya ialah memantau prestasi dan isu kementerian-kementerian dalam kerajaan dan membawanya ke dalam perbahasan di Dewan Rakyat agar tiada isu yang terlepas pandang.

“Jadi apabila dikatakan tiada wakil bukan Melayu, jawapannya ialah tiada wakil bukan Melayu yang menang atas tiket Perikatan Nasional di Semenanjung,” katanya mengulas kenyataan Dr Mohammad Tawfik Yaakub berhubung ‘Kabinet bayangan’ itu.

Semalam (6 Februari), Dr Mohammad Tawfik melihat ‘Kabinet bayangan’ PN tidak cukup sifat dan separuh masak kerana tidak melibatkan wakil kaum bukan Melayu.

Dalam masa sama, Dr Mohammad Tawfik berkata penglibatan wakil dari Sabah dan Sarawak disifatkan sangat kurang, selain hanya melantik tiga wanita menyertai barisan Kabinet bayangan itu.

“Saya kategorikan Kabinet bayangan ini seperti kabinet tidak cukup sifat dan separuh masak kerana tidak melibatkan komponen yang paling utama. Misalnya, di mana wakil kaum bukan Melayu, iaitu kaum Cina, India, dan juga wakil Sabah dan Sarawak hanya satu portfolio sahaja, meskipun 29 portfolio diwujudkan.

“Kedudukan wanita bagaimana pula, berbanding dengan Kerajaan Perpaduan yang melantik lima wanita sertai Kabinet, namun, Kabinet bayangan hanya tiga wakil wanita. Ini disifatkan sebagai separuh masak dalam membentuk persediaan jika mereka perlu ganti PH bila-bila masa sahaja,” kata Dr Mohammad Tawfik menurut Awani semalam.

Mengulas lanjut, Ahmad Fadhli yang juga Ahli Parlimen Pasir Mas mengingatkan bahawa Datuk Seri Dr Ronald Kiandee dan Datuk Ali anak Biju juga mengetuai Jawatankuasa Portfolio dan kedua-duanya bukan Melayu.

“Atau yang dimaksudkan ‘bukan Melayu’ itu perlu berbangsa Cina atau India?

“Perikatan Nasional pula bukan kerajaan yang mempunyai kuasa melantik Senator untuk memegang jawatan Kabinet. Ia berbeza. Begitu jugalah jika dikatakan kurang penglibatan wanita dan wakil Sabah Sarawak.

“Jawapannya ialah berapa ramaikah wanita yang menang atas tiket Perikatan Nasional dan berapa ramaikan wakil Sabah Sarawak yang menang atas tiket Perikatan Nasional? (belum ditolak lagi yang melompat dan diiktiraf oleh Speaker Dewan).

“Jadi, respon saya ialah bukan ‘Kabinet bayangan’ itu yang tidak cukup sifat dan separuh masak, tetapi komen penganalisis ini yang agak kurang tepat,” katanya.


Malaysia tidak berdepan kemelesetan, tidak perlu tambat ringgit: Gabenor

Kedudukan ekonomi negara masih kukuh dengan pertumbuhan positif dan tidak berdepan risiko kemelesetan ekonomi seperti yang didakwa setengah pihak, kata Gabenor Bank Negara Malaysia (BNM) Tan Sri Nor Shamsiah Mohd Yunus.

Nor Shamsiah menjelaskan risiko ketaktentuan ekonomi diperingkat global tidak akan menjejaskan keadaan ekonomi negara, ia memandangkan pertumbuhan negara dipacu oleh permintaan domestik dan peralihan ke fasa endemik yang memberi implikasi positif.

“Prestasi ekonomi negara pada suku pertama tahun ini membuktikan pemulihan berada dalam landasan yang betul.

“Pembukaan semula ekonomi menyaksikan pemulihan selanjutnya dalam permintaan domestik terutama perbelanjaan sektor swasta dan sektor eksport terus mencatatkan pertumbuhan dua angka,” katanya semasa sidang media mengumumkan prestasi ekonomi negara pada suku pertama 2022, hari ini.

Jelasnya lagi, pembukaan semula sempadan antarabangsa juga akan merangsang aktiviti pelancongan.

Beliau berkata, berdasarkan perangkaan yang ada, ketibaan pelancong ke negara ini meningkat tiga kali ganda dalam tempoh dua bulan tahun ini, manakala jumlah trafik penumpang di lapangan terbang meningkat sejak Oktober tahun lalu.

Katanya, data terkini menunjukkan jumlah trafik penumpang meningkat lebih lima kali ganda dari tahun ke tahun.

“Pertumbuhan (ekonomi negara) akan dipacu perbelanjaan swasta di tengah-tengah sokongan dasar berterusan untuk isi rumah dan perniagaan.

“Kadar pengangguran juga menurun daripada 4.6 peratus pada tahun lalu kepada jangkaan empat peratus tahun ini,” katanya.

Berhubung cadangan bekas Perdana Menteri Tun Dr Mahathir Mohamad supaya menambat mata wang negara, Nor Shamsiah menegaskan ia bukan langkah terbaik demi kepentingan negara dalam persekitaran semasa yang mencabar.

“Dasar tukaran asing yang fleksibel mampu menyerap kejutan ekonomi dan memelihara daya saing Malaysia dalam persekitaran global yang mencabar.

“Menambat ringgit bukanlah langkah yang terbaik demi kepentingan Malaysia. Ia akan mendatangkan risiko yang besar kepada negara.

“Sebagai contoh, kita perlu meniru dasar monetari negara yang kita tambatkan mata wang. Jika Rizab Persekutuan (Fed) mahu menaikkan kadar sebanyak tiga peratus, maka kita juga perlu mengikutinya. Ini menyebabkan kita akan kehilangan kebebasan monetari,” katanya.

Dr Mahathir sebelum ini mengesyorkan kerajaan kembali menambat ringgit bagi menghentikan ketidaktentuan nilainya dan memulihkan semula kewangan negara.

Ujarnya, kerajaan perlu berani melaksanakan langkah menambat ringgit seperti mana dilaksanakan ketika era pentadbirannya pada 1997 hingga 1998.

“Ringgit kita yang naik turun nilainya. Pendapat saya didapati semasa menangani krisis mata wang pada 1997 hingga 1998. Walaupun tindakan Malaysia dikecam hebat tetapi ia berjaya menghentikan ketidaktentuan nilai ringgit dan kewangan kita dipulih semula.

“Akhirnya Tabung Kewangan Antarabangsa (IMF) dan Bank Dunia mengakui bahawa tindakan Malaysia berjaya menghentikan ketidaktentuan nilai ringgit dan kemiskinan yang berlaku,” katanya menerusi satu hantaran di media sosial.


Sepuluh faktor mewajarkan rombakan Kabinet, Exco negeri

Setelah lebih setahun berlalu, Kabinet Kerajaan Persekutuan yang dibentuk pada 10 Mac 2020 akhirnya dibuat sedikit rombakan pada 7 Julai lalu melalui lantikan Datuk Seri Ismail Sabri Yaakob sebagai Timbalan Perdana Menteri dan Datuk Seri Hishammuddin Tun Hussein selaku Menteri Kanan yang turut mengetuai Kluster Keselamatan yang sebelum ini diketuai Ismail Sabri.

Rombakan ini, walaupun kecil, sebenarnya memberi kesan yang besar ke atas keutuhan kedudukan Kerajaan Persekutuan kerana ia dilihat selari dengan titah Yang di-Pertuan Agong sebelum ini supaya perlu adanya pentadbiran kerajaan yang stabil dan kukuh serta berupaya berfungsi dengan efektif dalam menangani wabak Covid-19 dan memulihkan ekonomi negara.

Rombakan ini juga dibuat tatkala ketidakpuasan hati di kalangan sesetengah pemimpin UMNO agak memuncak mengenai layanan tidak adil yang diberikan oleh Bersatu kepada UMNO di dalam kerajaan, di mana ia turut diperkatakan oleh Setiausaha Agung UMNO, Datuk Seri Ahmad Maslan, di dalam forum bertajuk “Kenapa Melayu Tolak BERSATU?” pada 4 Januari lalu.

Mengikut Ahmad Maslan, antara punca berlaku pergaduhan sesama sendiri ialah kerana perkongsian kuasa itu tidak diberikan dengan adil di mana disebutkan betapa UMNO sebagai parti tunjang dengan 39 Ahli Parlimen, bercampur dengan 4 Ahli Parlimen BN lain, adalah majoriti di dalam kerajaan, tetapi “yang menjadi majoriti ini Timbalan Perdana Menteri pun tidak dapat”.

Sebab itulah walaupun ada spekulasi yang berlegar bahawa lantikan Ismail Sabri dan Hishammuddin ini tidak diterima baik oleh sesetengah pihak di dalam UMNO, Mesyuarat Majlis Tertinggi UMNO pada 7 Julai lalu langsung tidak mempertikaikannya, apatah lagi untuk mengenakan tindakan tatatertib ke atas mereka, malah sebaliknya lantikan ini mendapat restu.

Sudah pastilah rombakan ini mampu memperkuatkan kedudukan kerajaan di dalam erti kata ia boleh meredakan ketegangan yang berlaku di kalangan pemimpin UMNO di mana jawatan kedua tertinggi kerajaan ini pastinya akan memberikan lebih banyak ruang untuk mereka bergerak cergas di dalam kerajaan di samping melenyapkan tentangan ahli-ahli bawahan.

Lantikan Ismail Sabri sukar untuk dipertikaikan lantaran beliau merupakan pemimpin UMNO terkanan dari segi senioriti dalam Kabinet, iaitu selaku Naib Presiden UMNO, pernah menjadi Ketua Pembangkang di Parlimen, mempunyai kelulusan akademik yang baik dalam bidang undang-undang dan menunjukkan prestasi yang cemerlang selaku Menteri Kanan.

Walau apa sekalipun reaksi ke atasnya, rombakan Kabinet pada pertengahan penggal adalah satu perkara yang amat baik bagi menggambarkan betapa kerajaan adalah bersikap responsif terhadap maklum-balas semua pihak, khususnya rakyat, ke atas Menteri-Menterinya dan betapa kerajaan mempunyai keseriusan untuk memperbaiki prestasinya dari semasa ke semasa.

Adalah diharapkan agar akan ada rombakan yang lebih besar dibuat di peringkat Kerajaan Persekutuan, malah di peringkat Kerajaan Negeri juga, selepas ini kerana rombakan ke atas komposisi Jemaah Menteri dan Majlis Mesyuarat Kerajaan Negeri pada pertengahan penggal pemerintahan adalah amat bersesuaian dengan prinsip urus tadbir baik (good governance).

Terdapat sekurang-kurangnya 10 faktor yang mewajarkan rombakan begini dibuat:

(1) Ia akan menjadikan Kerajaan Persekutuan dan Kerajaan Negeri kelihatan lebih telus dan lebih responsif dengan kehendak dan kritikan daripada rakyat;

(2) Ia akan menyerlahkan Kerajaan Persekutuan dan Kerajaan Negeri dengan imej kerajaan yang sentiasa berusaha memperbaiki segala kelemahan yang ada;

(3) Ia akan memastikan setiap ahli Jemaah Menteri dan Majlis Mesyuarat Kerajaan Negeri sentiasa mengambil berat mengenai prestasi perkhidmatan mereka;

(4) Ia akan mewujudkan persaingan sihat di antara ahli-ahli Jemaah Menteri dan Majlis Mesyuarat Kerajaan Negeri untuk bersaing di dalam membuat kebaikan;

(5) Ia akan mengecilkan ruang untuk mana-mana ahli Jemaah Menteri dan Majlis Mesyuarat Kerajaan Negeri terlibat dalam perkara mungkar seperti rasuah;

(6) Ia akan menyebabkan ahli-ahli Jemaah Menteri dan Majlis Mesyuarat Kerajaan Negeri tidak menganggap mereka istimewa dan jawatan itu milik mutlak mereka;

(7) Ia akan membuka ruang kepada Ahli Parlimen dan Ahli Dewan Undangan Negeri biasa lain, khususnya yang lebih muda, untuk menonjolkan bakat mereka;

(8) Ia akan mengurangkan pergantungan Kerajaan Persekutuan dan Kerajaan Negeri kepada individu dan lebih kepada menojolkan idea-idea dan dasar-dasar;

(9) Ia akan menjadikan sesebuah portfolio yang ada tidak kaku dan beku sebaliknya sentiasa segar dan malar dengan idea-idea dan dasar-dasar yang lebih terkini; dan

(10) Ia akan membolehkan mana-mana portfolio yang tidak perlu dihapuskan, dipecahkan atau digabungkan untuk meningkatkan keberkesanan kerajaan.

Sekiranya lantikan ahli-ahli Jemaah Menteri dan Majlis Mesyuarat Kerajaan Negeri dapat dibuat secara berkala sepertimana pernah dibuat oleh Kerajaan-Kerajaan Negeri Perlis dan Pahang dijangkakan ia tidak akan mendatangkan apa-apa implikasi negatif kepada kerajaan berbanding implikasi positif yang akan diperolehi.

Sepertimana yang dititahkan oleh Yang di-Pertuan Agong sewaktu menjadi Pemangku Raja Pahang pada 15 Mei 2018, lantikan ahli-ahli Majlis Mesyuarat Kerajaan Negeri untuk tempoh selama dua tahun sahaja akan berupaya untuk memastikan pihak-pihak yang dilantik sentiasa bekerja keras sekali gus mengelakkan mereka berada dalam keadaan selesa, lena dan leka.

Perkiraan politik perlulah diambil kira dalam membuat rombakan ini, khususnya bila sesebuah kerajaan itu tidak dikuasai secara sendirian oleh sesebuah parti politik atau tidak mempunyai majoriti yang kukuh, tetapi jika kekuatan politik (political will) untuk memperbaiki prestasi dapat ditunjukkan dalam keadaan begini pastilah ia akan menghasilkan natijah yang terbaik.

Dr. Kamarul Zaman Yusoff
Timbalan Presiden Pertubuhan Intelektual Negara (PINTAR) dan Setiausaha Pertubuhan Cendekiawan Negara (CENDEKIAWAN).

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Covid-19: Beberapa wilayah Australia catat penurunan kes

Kes jangkitan baharu Covid-19 di wilayah Victoria dan New South Wales, Australia hari ini tunjuk penurunan ketika pihak berkuasa dalam usaha untuk melonggarkan sekatan di saat kadar vaksinasi di negara itu semakin meningkat.

Dalam tempoh 24 jam lalu 1,420 jangkitan tempatan dilaporkan di Victoria, kebanyakannya di bandar raya Melbourne, turun 1,763 kes yang direkodkan semalam.

Manakala, 11 kematian baharu direkodkan, dan merupakan angka tertinggi harian setelah varian Delta mula menular di seluruh negara itu.

Sejak 5 Ogos lalu, Melbourne diletakkan di bawah perintah berkurung ketika negara itu berdepan gelombang ketiga disebabkan varian Delta yang menular ke seluruh bandar Sydney di negeri New South Wales, dan Canberra, sementara beberapa negeri dan wilayah lain mencatatkan sifar kes.

Selain itu, pihak berkuasa Victoria turut merancang untuk melonggarkan beberapa sekatan ketat di wilayah itu setelah 70 peratus daripada populasi dewasanya lengkap divaksin yang dijangka dicapai akhir bulan ini dan lebih banyak kelonggaran akan dikurangkan setelah ianya mencapai 80 peratus.

Di New South Wales (NSW) pula, Sydney akan ditutup mulai Isnin ini untuk mempercepatkan program vaksinasi nasional di negara itu.

Hampir 68 peratus populasi dewasa di wilayah itu sudah lengkap divaksin, dan angka 70 peratus akan dicapai mulai Khamis ini dengan jangkitan harian juga menunjukkan penurunan di bawah 600 kes untuk pertama kalinya dalam tempoh 7 minggu.

Ketua Menteri NSW, Dominic Perrottet memaklumkan bahawa beliau akan ‘membincangkan semula beberapa isu’ mengenai rancangan pembukaan semula sempadan wilayah negara itu bersama pegawai kesihatan.

“Apa pun keputusan yang akan kami lakukan, kami akan memastikan ianya dilaksanakan dengan cara selamat untuk semua orang dan adalah penting untuk menaikkan kembali ekonomi di bandar, selain memulihkan semula kehidupan seluruh penduduk di Sydney,” jelasnya kepada stesen radio 2GB.

Sehingga hari ini, angka jangkitan di Australia tetap rendah berbanding negara dunia lain, dengan sekitar 117,000 kes jangkitan dan 1,368 kematian, kerana tahap vaksinasi di negara itu semakin meningkat dan kadar kematian akibat varian Delta masih terkawal. – Agensi


Siasatan bekas pegawai Menteri DAP masih berjalan, menteri tak dedah butiran

Beberapa bekas pegawai kepada seorang Menteri DAP masih lagi berdepan siasatan Suruhanjaya Pencegahan Rasuah Malaysia (SPRM) ketika ini, kata Datuk Seri Azalina Othman Said.

Dalam jawapan bertulis kepada Dewan Rakyat, Menteri di Jabatan Perdana itu berkata siasatan terhadap pegawai kanan Kementerian Sumber Manusia tetapi SPRM tidak mendedahkan butiran lanjut berhubung perkara tersebut ketika ini.

Terdahulu, soalan berhubung isu tersebut diajukan Ahli Parlimen Ayer Hitam, Datuk Seri Wee Ka Siong.

Wee dalam satu hantarannya di Facebook, berkata, baharu mendapat jawapan bertulis kepada soalan lisan dikemukakan di Dewan Rakyat pada 8 Jun lalu yang tidak sempat dijawab oleh menteri di Dewan Rakyat.

“Saya tanya hasil siasatan SPRM terhadap kes rasuah berkaitan pengambilan pekerja asing yang dikatakan melibatkan beberapa pegawai kanan menteri sumber manusia.

“Saya juga tanya, sejauh mana magnitud gejala ini memberi implikasi terhadap komitmen kerajaan perpaduan membanteras rasuah dengan berkesan,” katanya dalam hantaran Facebook akaunnya.

Bahagian akhir soalannya itu tidak dijawab oleh Azalina.

Bulan lalu, media melaporkan lima pegawai kementerian berkenaan telah ditamatkan perkhidmatan mereka berkuat kuasa serta-merta manakala seorang lagi dipindahkan ke Jabatan Perkhidmatan Awam.

Keenam-enam mereka dilantik oleh Menteri Sumber Manusia, V Sivakumar.

Ketika itu, sumber kerajaan berkata kontrak mereka ditamatkan kerana siasatan SPRM manakala yang pula yang mendakwa ia adalah kerana prestasi buruk mereka.

Sivakumar kemudian mengesahkan pemberhentian mereka dan berkata ia dilakukan bagi memastikan kementerian dapat terus berfungsi dengan baik.


PRN Melaka: Sayap UMNO kemuka nama calon, tapi Rauf akan pilih

Walaupun tiga sayap UMNO Melaka telah mengemukakan senarai nama untuk diketengahkan sebagai calon Pilihan Raya Negeri (PRN) 20 November ini, tetapi ia akan ditapis dan kata putus terletak kepada Pengerusi Badan Perhubungan UMNO Negeri, Datuk Seri Ab Rauf Yusoh.

Ini kerana Rauf – bakal Ketua Menteri (KM) Melaka jika UMNO menang besar – juga akan turut bertanding di salah satu kerusi selamat dalam PRN itu nanti.

Lagi pula sebagai Pengerusi Badan Perhubungan UMNO Melaka, Rauf mempunyai pengaruh yang besar dalam perbincangan dengan Presiden parti Datuk Seri Ahmad Zahid Hamidi, bagi memilih calon berkelayakan.

Rauf juga belum membuat keputusan terhadap senarai nama yang dikemukakan ketiga-tiga sayap UMNO itu.

Terdahulu, ketiga-tiga sayap parti itu mengesahkan telah mengemukakan 16 nama pemimpin masing-masing untuk diketengahkan sebagai calon PRN Melaka.

Wanita UMNO negeri dilaporkan telah menyerahkan enam nama untuk diketengahkan sebagai calon dengan mengambil kira tiga kriteria utama digariskan parti, iaitu kebolehmenangan (winnable), boleh diterima (acceptable) dan disukai atau disenangi (likeable) pengundi.

Ketuanya, Datuk Latipah Omar berkata pemilihan nama calon dibuat ketua Wanita di enam bahagian pihaknya berharap 30 peratus wanita diberikan peluang menjadi calon PRN Melaka.

Bernama pula melaporkan Ketua Pemuda UMNO Melaka, Fairul Nizam Roslan pula berkata, pihaknya telah menyerahkan tujuh nama kepada pucuk pimpinan untuk dipertimbangkan sebagai calon PRN Melaka.

“Kami tidak ambil calon paracut (payung terjun), sebaliknya calon yang dipilih adalah berdasarkan penilaian dan petunjuk prestasi utama (KPI) dan mereka diletakkan di kerusi Dewan Undangan Negeri (DUN) kawasan tempat tinggal mereka.

“Calon berkenaan juga terdiri daripada ikon atau pemimpin masyarakat setempat yang berkelayakan dan dekat dengan masyarakat,” katanya.

Ketua Puteri UMNO negeri, Nurashiqin Alias pula berkata, sayap itu tidak ketinggalan mengemukakan tiga nama untuk dipilih sebagai calon yang mempunyai kriteria digariskan parti pada PRN Melaka.

“Puteri mempunyai calon berkelayakan dan mampu berkhidmat dengan baik walaupun masih baharu dalam politik. Kami mempunyai ahli bukan sahaja di bandar tetapi di kawasan pedalaman juga.

“Kalau UMNO hendak maju ke hadapan, kita perlukan orang muda untuk terus bersama dengan UMNO dan BN. Jadi, berilah peluang kepada calon muda agar kita dapat melahirkan kepimpinan muda yang lebih baik di masa hadapan,” katanya.

Suruhanjaya Pilihan Raya (SPR) menetapkan tarikh mengundi PRN Melaka pada 20 November, manakala penamaan calon pada 8 November dan undi awal pada 16 November.

PRN Melaka diadakan susulan pembubaran Dewan Undangan Negeri Melaka pada 4 Oktober lalu apabila empat Ahli Dewan Undangan Negeri (ADUN) menarik sokongan terhadap kepimpinan Ketua Menteri, Datuk Seri Sulaiman Md Ali.

Melaka mempunyai 28 kawasan Dewan Undangan Negeri (DUN) dan seramai 495,196 pengundi berdaftar dengan 240,530 atau 48.57 peratus pengundi adalah lelaki dan baki 254,666 atau 51.43 peratus lagi wanita.


Tun Faisal, Ras Adiba sah sertai Perikatan Nasional, bantu kempen PRN

Perikatan Nasional (PN) malam ini mengumumkan kemasukan dua tokoh yang akan membantu kempen di enam Pilihan Raya Negeri (PRN) yang akan berlangsung pada Ogos ini.

Semasa program pelancaran jentera PN Negeri Sembilan malam ini, Datuk Tun Faisal Ismail Aziz dan Datuk Ras Adiba Radzi mengumumkan penyertaan bersama PN dan menerima watikah keahlian daripada Pengerusi PN, Tan Sri Muhyiddin Yassin.

Penyerahan itu turut disaksikan Naib Presiden Pas Datuk Idris Ahmad, Setiausaha Agung Pas, Datuk Seri Takiyuddin Hassan dan Pengerusi PN Negeri Sembilan, Datuk Seri Ahmad Faizal Azumu.

Tun Faisal sebelum ini dipecat keahlian UMNO oleh Presiden, Datuk Seri Ahmad Zahid Hamidi dan Ras Adiba merupakan mantan Ahli Dewan Negara yang terkenal dengan kerja-kerja kebajikan dengan masyarakat.

Ras Adiba sebelum ini dilantik sebagai Senator bagi mewakili golongan kurang upaya pada Mei 2020 lalu iaitu ketika pemerintahan kerajaan PN.

Beliau terdahulu turut menjadi wanita pertama dilantik sebagai Pengerusi Pertubuhan Berita Nasional Malaysia (Bernama) yang merupakan momen bersejarah kerana Malaysia kekurangan pemimpin kaum hawa lebih-lebih lagi daripada golongan kurang upaya.

Manakala, Tun Faisal yang juga bekas Timbalan Ketua UMNO Putrajaya, dilaporkan berkata beliau memilih menyertai Bersatu selepas mengambil kira peranan yang boleh dimainkannya dalam parti itu.

Selain itu, pada majlis sama Muhyiddin yang juga Pengerusi PN turut menerima borang keahlian daripada mantan Ketua Wanita PKR Negeri Sembilan, Azlimah Zamli dan Mantan Ketua Cabang PKR Jelebu, Yus Mazmu Ahmad Yusof.


Sembilan kawasan diramal alami cuaca panas Tahap 1, berjaga-jaga

Tujuh kawasan di Semenanjung dan dua di Sabah diramal mengalami cuaca panas Tahap 1 (Berjaga-jaga) sekurang-kurangnya untuk tiga hari berturut-turut dengan suhu maksimum boleh mencecah antara 35 dan 37 darjah Celsius (°C).

Jabatan Meteorologi Malaysia (MetMalaysia) berkata kawasan yang terlibat di Semenanjung ialah Jempol (Negeri Sembilan); Jeli, Kuala Krai, Pasir Mas, dan Tanah Merah (Kelantan); Kuala Terengganu (Terengganu); dan Rompin (Pahang).

Di Sabah, kawasan yang terlibat ialah Beaufort dan Nabawan.

Untuk rekod, terdapat empat kategori suhu di Malaysia iaitu:

Suhu mahsimum harian kurang daripada 35°C;
Tahap 1 (berjaga-jaga) – Suhu maksimum harian 35°C hingga 37°C sekurang-kurangnya tiga hari berturut-turut;
Tahap 2 (gelombang haba) – Suhu maksimum harian melebihi 37°C hingga 40°C sekurang-kurangnya tiga hari berturut-turut; dan
Tahap 3 (gelombang haba ekstrem) – Suhu maksimum harian melebihi 40°C sekurang-kurangnya tiga hari berturut-turut.

Orang ramai diminta merujuk https://www.met.gov.my/iklim/status-cuaca-panas/ untuk maklumat terkini cuaca panas harian.


Jangkitan di lapan negeri naik, Selangor catat 6,136 kes baharu

Hanya lapan negeri hari ini mencatat peningkatan kes harian walaupun jumlah jangkitan keseluruhan meningkat kepada 22,802 kes berbanding 20,939 semalam.

Berdasarkan statistik dikeluarkan Jabatan Kesihatan Negeri-Negeri malam ini, Selangor, Sabah, Johor, Kedah, Pulau Pinang, Pahang, Perak dan Perlis merekodkan peningkatan jangkitan dalam tempoh 24 jam sehingga 12 tengah hari tadi.

Jangkitan harian di Selangor terus melonjak kepada 6,136 kes berbanding 4,291 semalam, kenaikan lima hari berturut-turut sejak 8 Februari lalu, menjadikan kumulatif kes positif di negeri itu mencecah 850,216 kes.

Sehingga semalam, seramai 805,456 pesakit Covid-19 di Selangor telah pulih, 10,073 kes kematian dilaporkan dan 28,551 kes masih aktif.

Daripada jumlah kes aktif itu seramai 27,166 pesakit menjalani kuarantin di rumah; 428 ditempatkan di PKRC; 941 dimasukkan ke hospital; dan 16 dirawat di unit rawatan rapi (ICU), dengan tujuh daripadanya memerlukan alat bantuan pernafasan.

Setakat ini seramai 4,792,255 atau 94.7 peratus daripada populasi di Selangor telah lengkap divaksinasi, manakala 4,888,392 atau 96.5 peratus lagi menerima sekurang-kurangnya satu dos.

Sabah pula mencatat 4,107 kes baharu berbanding 3,361 semalam, diikuti Johor (3,238 kes baharu, 2,860 semalam); Kedah (1,629 kes baharu, 1,623 semalam); dan Pulau Pinang (1,574 kes baharu, 1,490 semalam).

Pahang merekodkan 1,063 kes baharu, berbanding 1,008 semalam; Perak (503 kes baharu, 443 semalam); dan Perlis (139 kes baharu, 127 semalam).

Sehingga kini, negara merekodkan 3,019,163 kumulatif kes positif, dengan sehingga semalam seramai 2,846,713 pesakit telah sembuh dan 32,099 kes kematian.

Sementara itu, Ketua Pengarah Kesihatan Tan Sri Dr Noor Hisham Abdullah berkata 11 lagi kluster baharu Covid-19 dikesan dalam tempoh 24 jam hingga 12 tengah hari tadi.

Katanya, jumlah itu menjadikan sehingga kini 6,586 kluster Covid-19 dikesan sejak awal 2020 lalu, dengan 6,171 daripadanya telah ditamatkan dan 415 lagi masih aktif.

Maklumat berhubung kluster baharu itu akan dikemas kini dalam laman sesawang Covidnow selepas tengah malam ini.

Beliau turut memaklumkan dalam tempoh itu seramai 5,442 pesakit Covid-19 telah sembuh menjadikan keseluruhannya 2,846,713 kes pulih atau 94.3 peratus daripada 3,019,163 kumulatif positif.

Sebanyak 94 kes import turut dikesan hari ini yang membabitkan 55 warganegara dan 39 rakyat asing. Sebanyak 22,708 kes lagi adalah penularan tempatan melibatkan 22,113 warganegara dan 595 rakyat asing.

Sehingga kini seramai 176 pesakit dirawat di ICU dengan 98 daripadanya memerlukan alat bantuan pernafasan.


Rayuan blok pembangkang pilih Anwar sebagai PM, adakah bimbang ditipu Zahid?

Blok pembangkang tidak dapat menyembunyikan lagi kebimbangan ditipu Presiden UMNO, Datuk Seri Ahmad Zahid Hamidi sehingga terpaksa membuat rayuan supaya semua Ahli Parlimen (MP) menyokong Datuk Seri Anwar Ibrahim sebagai calon Perdana Menteri mereka.

Rayuan tersebut memberi isyarat bahawa Pakatan Harapan (PH) tidak dapat mempercayai sepenuhnya kepada Zahid yang dianggap gagal menarik semua MP UMNO untuk menyokong cikgunya ditabalkan sebagai PM baharu sekiranya Tan Sri Muhyiddin dan kerajaan Perikaan Nasional (PN) dijatuhkan.

Untuk rekod, beberapa pemimpin utama UMNO, seperti MP Padang Rengas Datuk Seri Nazri Aziz dan MP Arau Datuk Seri Shahidan Kassim sudah berkali-kali membangkitkan penipuan yang berulang kali dilakukan Zahid terutamanya kepada ahli-ahli parti sehingga memperdaya mereka untuk menyokong Anwar.

Apabila pemimpin UMNO sendiri sudah hilang kepercayaan kepada Zahid, adakah blok pembangkang sanggup menerima seorang yang dianggap kaki penipu untuk duduk bersama-sama dalam kerajaan mereka?

Telahan Agenda Daily nyata tepat apabila kumpulan minoriti UMNO yang dikepalai Zahid mempunyai niat yang lain dan bukannya berhasrat untuk mengangkat Anwar sebagai PM tetapi adalah untuk memastikan kluster mahkamah kembali menguasai tampuk pemerintahan negara.

Rayuan PH tersebut juga secara tidak langsung mendedahkan Anwar juga sebenarnya tidak memiliki majoriti yang dikehendaki sekiranya usul undi percaya di Parlimen tidak menyebelahi Muhyiddin, sebaliknya UMNO berkelebihan untuk melantik PM dikalangan pemimpin mereka, ia kemungkinan PM interim yang akan dilantik bagi menggantikan Muhyiddin.

Berbeza dengan lantikan Muhyiddin sebelum ini yang mendapat majoriti dikalangan MP, lantikan PM interim tidak memerlukan sokongan majoriti dan Yang di-Pertuan Agong mengikut budi bicaranya boleh melantik sesiapa yang dikehendaki yang dirasakan mempunyai jumlah sokongan yang cukup.

Jika perkara ini berlaku, Anwar sekali lagi akan terlepas peluang untuk menjadi PM kerana difahamkan kumpulan minoriti UMNO yang mempunyai 14 MP juga sudah mempunyai nama calon lain.

Sekiranya ini berlaku, blok pembangkang perlu dipersalahkan kerana kerakusan untuk merampas kuasa akan menyebabkan kumpulan kleptokrat yang sebelum ini mereka lawan akan kembali menguasai kerajaan di Putrajaya.

Dalam hal ini, Anwar perlu dipersalahkan bersama dengan segelintir pemimpin dalam Amanah dan DAP yang fanatik dengan Presiden PKR itu sehingga sanggup menerima kluster mahkamah dalam perkiraan majoriti untuk ditabalkan sebagai PM baharu.

Sekiranya kluster mahkamah bersama-sama dengan Anwar, dua parti komponen dalam PH iaitu Amanah dan DAP juga akan dianggap terlibat sekali dalam bersekongkol dengan mereka untuk menjatuhkan kerajaan PN.

Pengundi blok pembangkang pasti tidak akan dapat menerima hakikat ini, bagaimana sebuah gabungan yang kononnya mempertahankan integriti dan menolak rasuah boleh menerima kumpulan kleptokrat yang terpalit dengan puluhan pertuduhan rasuah di mahkamah.

Jika matlamat untuk menjatuhkan kerajaan semata-mata ketika krisis kesihatan melanda, langkah bekerjasama dengan kleptokrat tidak boleh dianggap halal semata-mata hanya demi cita-cita seorang individu yang ingin menjadi PM.